Mangkuk Tingkat Lebaran

Oleh: Awang Alfizan

TATKALA gema azan maghrib melingkar lalu mencelah ruang udara dalam ketenangan senja yang syahdu, aku membengkokkan kedua-dua belah lutut secara perlahan-lahan, melonjak-lonjakkan tubuh lantas melabuhkan punggung di atas tikar mengkuang usang itu. Telapak kaki yang sentiasa lenguh itu juga aku usap lembut untuk melegakan sakit sebelum mengisi perut.

Sebiji buah tamar aku jamah sedikit demi sedikit setelah selesai menadah tangan membaca doa berbuka puasa. Juadah hari ini sangat melimpah. Ada ayam masak kicap, sayur pucuk ubi dan kuih seri muka. Semuanya disedekahkan oleh warga kampung yang prihatin dengan kondisi hidupku. Namun, santapan ini sentiasa terasa kosong seperti hari-hari sebelumya. Tawar rasanya. Tiada peneman makan pada senja itu.

“Abang makanlah ni, Tom masak tadi. Sedap.”

“Ni ayam pansuh kegemaran abang. Tambahlah lagi.”

Aku rindu kata-kata itu. Rindu masakannya. Rindu akan kehadiran belahan jantungku. Isteriku, Tom.

Malam lebaran ini aku tidak bisa pergi ke surau. Tidak seperti tahun-tahun sebelumnya. Aku pasti akan bergegas ke surau yang terletak jauh dari rumahku untuk melaungkan takbir raya bersama jemaah yang lain. Kemeriahan takbir sangat aku rindui. Walaubagaimanapun, kali ini aku hanya mampu duduk di rumah berseorangan. Faktor usia membatasi kudratku untuk beribadah di sana.

“Aduh.”

Lutut tua yang sudah goyah umpama engsel karat rapuh itu aku usap perlahan-lahan. Dari paha hingga ke betis dipicit menggunakan minyak gamat. Maklumlah, Tom sudah tiada untuk mengurut kakiku setiap kali aku mengadu kesakitan. Pedihnya mengalir melalui urat sarafku sehingga mencucuk-cucuk tubuh. Hidupku sukar tanpamu, Tom.

Longgokan warkah di dalam peti surat menarik perhatianku. Terdapat banyak risalah tentang rumah orang tua yang dititipkan. Mesti anak-anakku yang mengutuskannya kepadaku. Segala tawaran dan program yang menarik di pusat orang tua itu tidak langsung mengubah keputusanku untuk tetap tinggal di teratak usangku ini.

‘Aku tidak peduli. Ini rumahku bersama Tom.’

‘Aku tidak akan pergi. Titik.’ Hatiku sudah berkata muktamad.

Entah mengapa anak-anakku yang berada di kota ingin sekali melihatku berpindah ke sana. Aku tidak pernah menyusahkan mereka. Wang yang mereka kirimkan setiap bulan ke dalam akaun bankku tidak pernah aku menggunakannya meskipun satu sen. Aku mampu menyara hidupku dengan gaji pencen yang tidak seberapa. Nilai yang tidak banyak, tetapi cukup untuk menghidupkan orang tua yang dilupakan oleh anak-anaknya ini.

Risalah itu aku campakkan di tepi meja tanpa memikirkannya lagi. Aku bukan ego. Namun, kehilangan seseorang mengajarku untuk menghargai apa yang masih tinggal di sisi. Bukan kerana harta ataupun takut sebidang tanahku ini terbiar begitu sahaja. Aku hanya ingin mempertahankan sesuatu yang masih tersisa.

“Abang, tolong ambilkan Tom mangkuk tingkat di atas rak tu. Tinggi sangatla.”

Setiap kali malam raya, arwah Tom pasti akan meminta bantuanku untuk mengambil mangkuk tingkat yang tersusun rapi di atas rak kayu itu. Ketinggian Tom yang hanya separas bahuku tidak mampu untuk menggapainya. Meskipun bertubuh kecil, Tom lincah bekerja orangnya.

Mangkuk tingkat putih yang bercorak bunga anggerik itu akan diisi dengan juadah raya sebagai bekal untukku. Maklumlah, bekerja sebagai pengawal keselamatan terpaksa bertugas kendatipun di pagi lebaran. Namun, aku tetap bersemangat untuk melaksanakan tanggungjawabku kerana bekal mangkuk tingkat yang dibuat oleh isteri kesayanganku ini membuatku tersenyum bahagia sepanjang hari.

Tingkat pertama akan diisi dengan rendang daging yang dimasak oleh Tom sehingga menjelang pagi. Kelembutan dan keempukan daging masih terasa pada lidahku walaupun sudah bertahun aku tidak menikmatinya. Tingkat kedua pula diletakkan dengan beberapa potong ketupat yang dianyamnya dua hari sebelum Aidilfitri. Tidak lupa juga dengan biskut semperit kegemaranku yang ditaruh di dalam tingkat ketiga, tingkat yang paling atas.

Sesudah itu, arwah Tom dulu akan meletakkan mangkuk tingkat itu di atas para yang berdekatan dengan jendela agar mudah aku mengambilnya sebelum berangkat kerja. Dibungkus pula dengan sehelai kain batik supaya tidak tertumpah ketika dipegang nanti.

Paginya, kami akan saling berpelukkan dan bersalaman seperti tradisi pagi raya secara umumnya. Mangkuk tingkat lebaran itu akan dihulurkan oleh Tom untukku dengan senyumannya yang paling indah. Masih terbayang dalam memorabiliaku busana Tom pada pagi itu. Berbaju kurung bercorak batik dan bertudung anggun dengan selendang putih suci. Menawan hingga memikat hati. Teringat saat pertama kali kami saling jatuh hati.

Bahagia tidak selalunya gembira.

Akan ada duka yang menggores luka.

Tom, bidadariku pergi dijemput Ilahi pada malam lebaran. Peristiwa tragis yang menghantui diriku sehingga ke saat ini. Kehidupanku berubah seratus peratus setelah pemergiannya. Menyiksa batin, mendera jiwa.

Pernah pada suatu siang lebaran, aku menyedari ada sekeping sampul surat yang terselit dalam mangkuk tingkat. Setelah dibuka, di dalamnya terdapat sekeping wang yang bernilai 50 ringgit. Tercoret pesanan pada sampul untuk aku membeli baju seragam yang baharu menggunakan wang itu. Tom menyedari baju seragam pengawalku yang kelihatan lusuh dan sudah terkoyak sedikit di bahagian kolar. Mesti Tom bersusah payah mengumpul wang dengan mengambil upah memarut kelapa jiran. Terima kasih, Tom. Abang terharu.

“Anak-anak abah tak pulang malam raya ni?”

“Mak kalian sedang sakit sekarang,” ujarku dalam panggilan telefon.

“Adik sibuklah abah.Tak dapat balik raya kali ni. Suruh mak makan ubat nanti sembuhlah,” balas anak bongsuku.

“Ni mesti mak pura-pura sakit supaya kami balik kampung. Abang tahun ni sambut raya di bandar saja. Di rumah mentua. Raya kelima nanti baru kami pulang ke sana. Itu pun kalau ada cuti lebih,” kata anak sulungku.

Mereka menyangka bahawa omonganku ini hanya sekadar candaan dan alasan untuk mereka terpaksa pulang ke kampung halaman pada malam raya itu. Betapa pilunya atma seorang ayah tatkala anak-anaknya tidak memperdulikan kondisi kami berdua di sini. Sakit, pingsan ataupun mati, mereka pasti tidak menghiraukan sama sekali.

“Anak…. Anakku. Pu… pulanglah nak.”

Keadaan Tom semakin merisaukan. Tubuh bergetar menahan kedinginan meskipun suhu melonjak kepanasan. Bibirnya terkumat-kamit menyeru kepulangan anak-anak yang pernah dikandung dalam rahimnya selama sembilan bulan pada suatu ketika dahulu. Matanya terpejam rapat tetapi masih mampu mengalirkan tangis kerinduan yang tiada kepalang.

Aku mesti berbuat sesuatu dengan segera.

Angin kuat dan hujan lebat tidak henti-henti membasahi bumi. Ribut menggila mendebarkan suasana. Pawana yang ganas membuatkan dedaun dan dahan pohon rambutan di hadapan rumahku melambai-lambai tidak tentu arah. Petir saling sambar-menyambar membelah langit malam.

Aku terpaksa bertindak dengan sendirinya. Tiada orang yang bisa membantuku pada saat itu. Kediamanku jauh dari pemukiman warga desa. Sungguh mustahil untukku meminta bantuan daripada mereka dengan keadaan cuaca yang tidak mengizinkan ini.

“Maafkan abang, Tom.”

Aku mengendong tubuh kecil Tom lalu meletakkannya di atas kereta sorong. Aku tiada pilihan lain. Aku tidak mempunyai sebarang kenderaan untuk membawanya ke hospital. Hanya kereta sorong lama yang sering digunakan ketika berkebun ini aku mampu gunakan untuk ke pekan sekarang. Beberapa helai daun pisang menutupi tubuh Tom agar dia tidak terkena hujan yang mencurah. Aku pun bergegas menyorong kereta sorong itu dengan mengharungi ribut yang lebat melanda.

Lebatnya bukan biasa-biasa. Ditambah lagi dengan suara kilat yang cuba menggoyahkan kekuatanku pada malam itu. Segala gentar dan lemah aku tepiskan sejauh mungkin. Lenyap dalam kamus ingatanku. Ada misi yang perlu akan laksanakan dengan segera. Nyawa Tom menjadi taruhannya.

“Sikit lagi Tom. Bertahanlah,” kataku sambil bertungkus-lumus menyorongnya melalui jalan yang becak berlumpur.

Tuah tidak menyebelahi kami. Roda kereta sorong tersangkut pada lopak air yang dalam. Aku berusaha menolaknya dengan kudrat yang tersisa meskipun tulang belakangku sudah berdenyut-denyut lenguh kesakitan.

“Satu… dua… tiga… tolak!”

“Tolak!” Aku menggunakan segala tenaga yang ada untuk menolaknya.

“Cukup bang. Cukup.” Tangan Tom yang terkulai lemah mengengam tanganku yang sudah lelah tidak terdaya.

Tom membelai wajahku. Kesan lumpur yang tercalit pada pipiku dibersihkannya menggunakan hujung lengan baju kurungnya.

“Tom pergi dulu ya bang. Jumpa di sana nanti. Tom tunggu abang.”

Kata-katanya membuatku tergamam seketika. Aku tidak mahu kehilangannya. Hidup tanpa Tom ibarat diriku sudah tidak bermakna lagi di muka bumi ini. Aku merangkul jasadnya yang nazak itu lalu memeluknya seerat mungkin.

“Jangan cakap macamtu Tom. Jangan pergi dulu!” Aku cuba untuk menolak kereta sorong itu lagi dan lagi tetapi hasilnya tetap nihil. Aku tidak mahu menerima kenyataan itu. Aku mesti berusaha sehabisnya.

“Se… selamat hari ra… raya, abang. Maaf lepas ni dah tiada bekal mangkuk tingkat lagi.” Ucapan terakhir Tom kepadaku sebelum matanya tertutup untuk selamanya. Tangannya sempat mengelus wajahku sebelum terjatuh tidak bermaya. Degupan jantungnya juga sudah berhenti berdetak.

“Tom jangan tinggalkan aku! Maafkan abang, Tom.” Aku menangis semahu-mahunya di bawah hujan yang renyai-renyai.

Alam seperti memahami perasaanku pada saat itu. Menitis menjadi rintihan yang tidak terubat. Aku lemah tidak mampu berbuat apa-apa. Duniaku sudah pergi jauh dari tatapanku.

‘Pulanglah Tom. Aku merayu,’ permintaan dari benak kalbu yang tidak terdengar.

Sepanjang proses pengembumian jasad Tom, aku hanya terdiam membisu. Puas sudah orang-orang kampung dan anak-anakku memujukku untuk berbicara, tetapi aku tetap merenung kosong. Tidak marah dan tidak juga berang. Jauh sekali dari makna merajuk.

Selesai solat sunat Aidilfitri berjemaah di surau, warga kampung membantuku menguruskan segalanya. Aku masih tidak menyangka bahawa Tom sudah tiada. Anak-anak cuba menenangkanku agar menerima kenyataan. Jika diikutkan hatiku yang panas baran, aku akan menyalahkan anak-anakku atas kematian isteriku. Disebabkan oleh perangai mereka yang derhaka, Tom menjadi mangsa.

Namun, benci kesumat itu aku hapuskan sejauhkan mungkin. Tom pernah berkata, semua ini bukan salah anak-anak. Kami sebagai orang tua yang mungkin gagal mendidik mereka untuk berbudi. Jadi, maafkan mereka jika berbuat silap. Doakan mereka agar berubah dan mengenang kembali jasa kami berdua dalam membesarkan mereka.

Kelopak puspita aku taburkan di atas pusaranya sebelum beredar pulang meninggalkannya bersendirian terkubur di dalam tanah merah itu. Pertama kali dalam kisah cintaku aku merasakan patah hati. Patah sayap seorang bidadari untuk kembali lagi ke pangkuanku. Tiada apa-apa uslub yang mampu aku laksanakan. Hanya surah Al-Fatihah yang tidak henti-henti aku sedekahkan untuk arwah tenang di alam sana.

“Siapa nak jaga abah lepas ni? Adik sibuklah dengan kerja.”

“Abang pun tak boleh nak jaga abah. Bini abang tak nak jaga.” Anak-anakku saling berbalah untuk melepaskan tanggungjawab dalam merawatku, si orang tua yang menyusahkan.

Tiada tercalit sedikit pun dalam diri mereka rasa tanggungjawab untuk menjagaku. Pengorbananku mengasuh mereka sejak kecil lagi langsung tidak dikenang. Seakan-akan aku ini seperti binatang peliharaan yang membebankan dan harus dibiarkan. Di mana letaknya darjat seorang ayah dalam diri mereka?

“Sudahlah! Berhenti bertengkar!” Aku sudah muak dengan pertelingkahan anak-anakku. Jika ini merupakan perebutan harta dan tanah, pasti mereka berebut mendapatkan warisan. Mungkin aku juga perlu menyusul Tom ke sana, baru mereka boleh hidup senang tanpa bebanan.

Aku mengambil keputusan untuk tetap menetap di teratak tuaku ini. Rumah yang telah dibina dengan hasil titik peluh kami suami isteri. Meskipun hanya diperbuat daripada kayu, rumah ini terasa mahligai bagi kami berdua. Di sinilah kami bersama-sama membesarkan cahaya mata sehingga menjadi insan berjaya. Di sini juga menjadi saksi perjuangan cinta tulus kami.

Namun, semuanya berubah setelah aku memikirkannya lagi.

Aku sudah kehilangan segalanya. Tom sudah tiada. Kasih sayang daripada anak-anakku terasa sepi. Semuanya tidak tersisa. Mungkin jika aku pergi, anak-anakku bisa menjual tanah rumah ini untuk warisan mereka. Itu yang mereka inginkan. Lagi bernilai dari diriku, abah mereka.

Risalah itu aku belek-belek lagi. Mungkin ini yang terbaik untukku dan ini yang diinginkan oleh Tom. Jiwaku sudah membuat kata muktamad. Aku akan laksanakannya.

“Baiklah.”

Takbir raya berkumandang syahdu pada pagi cerah itu. Dua buah bagasiku sudah berada di anjung rumah. Tinggal menanti sebuah kereta tiba untuk menjemputku. Aku berdiri di perkarangan rumah sambil memejamkan mata. Membayangkan segala memori indah ketika zaman dahulu. Semasa anak-anakku masih kecil sedang seronok menanti hari lebaran. Debarannya sungguh terasa. Mereka berbaju Melayu lengkap bersampin. Bermain bunga api menambahkan lagi seri Aidilfitri. Tom pula kelihatan sibuk menyiapkan juadah. Manis sekali kenangan itu.

Kepulan bayangan itu terus terhapus diganggu bunyi hon.

Sebuah kereta putih terpakir betul-betul di hadapan rumahku. Dua orang pekerja dari rumah orang tua datang membantuku berkemas untuk berpindah ke sana. Ya, inilah keputusanku. Aku sudah tidak mahu menyusahkan sesiapa lagi, terutamanya anak-anakku.

Sebelum melangkah pergi, aku menolehkan pandanganku ke arah jendela rumah. Kelihatan bayangan Tom yang berbusana anggun sedang tersenyum ke arahku sambil memegang mangkuk tingkat lebaran itu.

“Selamat Hari Raya, Tom.” Aku membalas senyuman itu lalu melambaikan tangan sebagai tanda perpisahan.

See author's posts


Penjualan mercun, bunga api akan dibenarkan

PUTRAJAYA: Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming berkata perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport.

Katanya beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.

Beliau berkata sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan adakalanya berlaku kemalangan.

“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di sini hari ini.

Sementara itu, Nga berkata pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.

Beliau berkata keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.

“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.

“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya. – Bernama.

See author's posts


Wanita temui pastri puff berusia 25 tahun

ENGLAND: Seorang wanita terkejut apabila menemui pastri puff berusia 25 tahun semasa membersihkan peti sejuknya di sini.

Perkara itu dikongsi oleh anak lelakinya Michael Patrick di Twitter hingga tular di laman sosial.

Menerusi ciapannya, Michael memberitahu, kelebihan perintah berkurung apabila ibunya berjaya menemui pastri puff yang masih belum digunakan di dalam sebuah peti sejuk bersaiz besar.

“Lihat, pastri puff berusia 25 tahun.

“Bagi semua orang yang mengikuti kisah pastri puff ini, ibu menegaskan masih sedap dimakan. Dia rancang untuk buat pencuci mulut pastri berinti epal.

“Maklumat tambahan mengenai pastri ini, usianya lebih tua daripada kedua-dua adik lelaki saya yang lahir pada 1995 April dan Jun 1997,” ciapnya.

Katanya, ibunya turut berani mencuba dan merasai pastri tersebut malah dikatakan masih sedap.

Michael juga menunjukkan label tarikh luput pastri puff pada Mac 1995.

Kisah mencuit hati itu menarik perhatian netizen yang turut berkongsi pengalaman mereka menemui beberapa produk makanan di dalam peti sejuk semasa membersih ketika perintah berkurung.

Kata Julia Christie, ibunya menemui satu tin minyak sapi di dalam peti sejuknya.

“Semua perhatikan saiz tin ini, sudah ada sejak tahun 1971, rumah dan peti sejuk sudah berubah namun tin ini tetap ada,” ciapnya.

Bukan itu sahaja, perkara lucu itu turut dikongsi oleh Antony Mcdonnell, apabila ibunya telah menyimpan tin air berkarbonat dari tahun 1976.Begitu juga L Dayus, 63, apabila menemui pewarna makanan untuk membuat roti dari tahun 1997.

“Hadapi dengan air mata kegembiraan, tidak perlu kata apa-apa,” katanya.

Dalam pada itu, ciapan Michael Patrick sehingga kini menerima 113,600 tanda suka dan 19,200 ulang kongsi.-AFP

See author's posts


Tubuh institut seni songket, keringkam – Raja Permaisuri

TERTARIK … Raja Permaisuri Agong Tunku Hajah Azizah Aminah Maimunah Iskandariah berkenan melihatruang pameran selepas merasmikan Galeri Songket dan Keringkam di Jalan Masjid, Kuching, semalam.

KUCHING: Raja Permaisuri Agong Tunku Hajah Azizah Aminah Maimunah Iskandariah bertitah supaya Sarawak menubuhkan sebuah institut bagi membolehkan anak-anak negeri ini mempelajari seni songket dan keringkam agar kraf itu tidak dilupakan.

Raja Permaisuri Agong bertitah demikian selepas berkenan berangkat ke majlis perasmian Galeri Songkat dan Keringkam di Jalan Masjid di sini, semalam.

Seri Paduka tiba di galeri itu dengan diringi oleh isteri Premier Sarawak yang juga Penaung Projek Inovasi Warisan Songket dan Keringkam Sarawak, Puan Sri Juma’ani Tuanku Bujang.

Raja Permaisuri meluangkan masa selama satu jam di galeri berkenaan bagi melihat sendiri hasil kerja tangan serta keunikan songket dan keringkam yang dihasilkan oleh penenun tempatan.

Sementara itu, Timbalan Setiausaha Kerajaan Negeri (Transformasi Prestasi dan Penyampaian Perkhidmatan, Datuk Dr Sabariah Putit berkata Projek Inovasi Warisan Songket dan Keringkam Sarawak diterajui Old Kuching Smart Heritage (OKSHE) bagi membangunkan ekosistem yang bersepadu dan lestari.

Menurut Sabariah, projek itu juga bertujuan untuk meningkatkan lagi sosioekonomi penduduk setempat selain melindungi, memelihara dan memulihara produk warisan yang bernilai ini.

Katanya, sejak tercetusnya idea kolaborasi Projek Songket Jabatan Penjara oleh Raja Permaisuri pada 2019, OKSHE telah menyalurkan peruntukan berjumlah RM50,000 untuk memulakan Bengkel Tenun Sarapride Penjara Puncak Borneo.

“Baru-baru in, Memorandum Perjanjian telah ditandatangani bersama kerajaan Sarawak dan Jabatan Penjara Malaysia pada 26 Jan dan ia merupakan satu mercu tanda dalam usaha sama pembangunan industri songket di Sarawak.

Beliau berkata kerajaan negeri dengan Jabatan Penjara Malaysia melalui Projek Warisan OKSHE Penjara Puncak Borneo kini dalam proses untuk mewujudkan bengkel tenun songket baharu di kawasan seluas 2.5 ekar yang dapat memuatkan sehingga 100 rumah tenun.

Sarawak kini mempunyai seramai 120 penenun songket dan 246 orang lagi adalah penyulam keringkam.- Bernama

See author's posts


DAP tak perjuangkan hak Sarawak, kata Dr Sim

Oleh Azreen Keria

KUCHING: Wakil rakyat DAP berada di Semenanjung Malaysia, tidak pernah memperjuangkan hak rakyat Sarawak sedangkan Gabungan Parti Sarawak (GPS) sentiasa memperjuangkan hak rakyat rakyat negeri ini.

Presiden Parti Rakyat Bersatu Sarawak (SUPP) Dato Sri Dr. Sim Kui Hian berkata pada pengundian 19 November nanti, rakyat Sarawak perlu menolak DAP pada Pilihan Raya Umum ke-15 (PRU-15)  kali ini.

“Ini kerana parti itu tidak memperjuangkan hak rakyat Sarawak.

“Tetapi Gabungan Parti Sarawak (GPS) terus memperjuang hak negeri ini melalui tuntutan berkaitan Perjanjian Malaysia 1963 (MA63).

“Oleh itu, pengundi perlu memilih parti yang mampu melaksanakan pentadbiran dengan stabil,”katanya ketika ditemui pemberita selepas majlis penyalaan lampu Padungan di sini malam tadi.

Dr Sim berkata DAP perlu ditolak kerana mempunyai agenda tersendiri.

Katanya, pada malam keputusan PRU-19 diumumkan nanti, DAP mungkin menjadi parti pertama yang akan menghubungi UMNO atau GPS untuk mengadakan rundingan bagi membentuk kerajaan baharu.

“Kami (SUPP) merupakan parti yang sentiasa mengutamakan Sarawak.

“Oleh sebab itu, dalam setiap ucapan saya bersama rakyat Sarawak, saya sentiasa mengucapkan Sarawakku Sayang kerana Sarawak dahulu selepas itu Malaysia.”

See author's posts


Belia digesa fleksibel bagi jana pendapatan

ASAJAYA: Para belia mesti fleksibel dan tidak fokus kepada satu bidang yang diminati sahaja untuk menambah pendapatan.

Menteri Muda Belia dan Sukan, Datuk Snowdan Lawan mewakili Menteri Pelancongan, Kesenian dan Kebudayaan, Belia dan Sukan Sarawak, Datuk Abdul Karim Rahman Hamzah berkata, orang muda dan belia harus mengembara untuk menceburi banyak bidang sebab keadaan ekonomi tidak menentu.

“Apabila tidak menentu, kita terpaksa beralih kepada bidang lain. Jadi kita harus bersedia dan mesti pandai menyesuaikan diri dalam keadaan ekonomi yang dilanda Covid-19,” katanya semasa membaca teks Menteri Pelancongan, Kesenian dan Kebudayaan, Belia dan Sukan Sarawak, Datuk Abdul Karim Rahman Hamzah di Majlis Penutupan dan Penyampaian Sijil Penyertaan Kursus Asas Fotografi (Telefon Pintar) serta Penyampaian Geran Pembangunan Belia dan Sukan Asajaya di Pejabat Daerah Asajaya, di sini, semalam.

Selain itu, Snowdan berkata, pihak kementerian telah merancang sebanyak 80 program bagi tahun ini  yang merupakan salah satu program yang dirancang khasnya untuk menghimpun belia-belia yang berminat dalam kursus ataupun bidang fotografi agar dapat meningkatkan lagi daya kreativiti dan inovatif mereka.

Sehubungan itu, Datuk Snowdan Lawan berkata, salah satu daripada objektif kursus ini adalah untuk memberi pendedahan kepada belia-belia betapa pentingnya e-Foto.

“Sekarang ini zaman IT dan digital, bukan sahaja golongan belia yang harus mengetahui mengenai e-Foto ini malahan orang-orang tua juga terpaksa kerana kita bergerak dan berubah mengikut masa.

“Sebab itu, belia-belia mesti memperkasakan mereka sendiri dan menyiapkan diri mereka dengan teknologi digital,” jelasnya.

Menurutnya, diakui sangat mencabar untuk bertahan dalam bidang perniagaan, lebih-lebih lagi pada masa ini dalam masalah pandemik Covid-19 ini masalah kemerosotan ekonomi yang mengakibatkan banyak belia-belia kita yang hilang punca pendapatan,” kata beliau.

Ujar Sowdan, belia di Sarawak haruslah produktif, inovatif, kreatif, dipandang tinggi dan setanding dengan negara luar.

Tambahnya, harapan kementerian adalah untuk melihat belia-belia berjaya suatu hari kelak dan negeri Sarawak menjadi sebuah negeri atau di antara negeri yang ekonomi yang kuat dan paling maju dalam masa 10 tahun iaitu pada 2030.

“Itulah aspirasi Ketua Menteri kita. Jadi kita memain peranan dan bersama-sama kita menggembleng tenaga untuk memastikan kejayaan Ketua Menteri demi kejayaan negeri Sarawak,” ujanya.

Terdahulu, seramai 50 peserta pada hari ini yang terdiri daripada belia setempat yang menyertai kursus yang telah diadakan selama dua hari bermula 25 hingga 26 Julai.

Sementara itu, Snowdan turut menyampaikan replika cek bernilai RM10,000 kepada Tertuan Jawatankuasa Kelab Rekreasi Dan Sosial Pejabat Daerah Asajaya.

Oleh Cheryl Law

See author's posts


BDA perkenal ‘digital parking’

METERAI PERJANJIAN… Pengurus Besar BDA Abdul Rahim Abdullah, Pengurus Besar BDA Datu Muhamad YakupKari, Pengarah Urusan Borneo Parking System Sdn Bhd. Rahifa Abdul Rahman dan Pengurus Besar BPS Sdn Bhd.Au Yong Kien Mun menandatangani perjanjian persefahaman di Auditorium BDA, Wisma Bintulu semalam.

BINTULU: Lembaga Kemajuan Bintulu (BDA) memperkenal kaedah meletak kereta tanpa kupon (digital parking) bagi memudahkan pembayaran tempat letak kereta di lot yang diwartakan di seluruh bandar.

Pengurus Besar BDA, Datu Muhammad Yakup Kari berkata, pengenalan sistem baharu itu selaras dengan saranan Kerajaan Sarawak yang ingin melihat Bintulu menjadi salah satu bandar di negeri ini mendapat pengiktirafan ‘Bandar Pintar’ menjelang 2030.

“Menerusi aplikasi ini, pengguna boleh membuat bayaran parkir kereta tanpa tunai menerusi telefon pintar.

“Dengan itu, kita menghampiri ‘cashless society’ yang sering diperkata dewasa ini,” katanya pada Majlis Menandatangani Perjanjian antara BDA Properties Sdn Bhd. dan Borneo Parking System (BPS) Sdn Bhd di Auditorium BDA, Wisma Bintulu pada Selasa.

Sesi menandatangani perjanjian itu turut disaksikan oleh Timbalan Pengerusi BDA, Dato Haidar Khan Asghar Khan.

Menurut Yakup, aplikasi tersebut dikenali sebagai BorneoParkBTU dan boleh dimuat turun secara percuma menerusi Android Play Store dan Apple Apps Store.

“Aplikasi ini boleh digunakan oleh orang ramai mulai 1 Mei ini. Untuk tujuan promosi dan menggalakkan penggunaan Aplikasi ini, tawaran percuma RM5 bagi seribu pengguna pertama yang mendaftar dalam bentuk tambah nilai akan diberikan,” jelasnya.

Tambah beliau, pengguna boleh mendaftarkan beberapa kenderaan serentak dan membayar tanpa perlu berada berdekatan kereta berkenaan.

“Jumlah tambah nilai yang boleh didapati adalah RM5, RM10, RM20, RM30, RM40 dan RM50. Pengguna boleh melakukan transaksi melalui Sarawak Pay, perbankan dalam talian dan kad kredit atau debit,” ujarnya.

Mengulas lanjut, katanya lagi, BDA kini mengorak langkah ke hadapan bagi memudahkan para pengguna khususnya di Bintulu di samping berharap ia akan mengurangkan rungutan mengenai pengunaan kupon selama ini.

Setakat ini, kira-kira 6,500 jumlah petak tempat letak kereta berwarta yang diurus oleh BDA Properties Sdn.Bhd, sebuah anak syarikat milik penuh BDA dan  akan meningkat kepada 13,000 petak apabila lebih banyak kawasan lagi diwartakan kelak.

Difahamkan, sistem digital parking ini telah dilaksanakan di Bandar Raya Miri mulai 2021 dan sekarang mempunyai lebih 70,000 pengguna.

Sementara itu, di Bintulu, sistem tersebut akan berjalan serentak dengan kaedah kupon bagi tujuan memberikan pilihan kepada para pengguna.

Oleh CAROLYNE UTIH

See author's posts


Kaji tuisyen percuma diperluaskan

SIBU: Kementerian Pendidikan, Inovasi dan Pembangunan Bakat (MEITD) sedang mengkaji untuk meluaskan program tuisyen percuma di bawah Yayasan Sarawak.

Timbalan Menteri Pendidikan, Inovasi dan Pembangunan Bakat, Datuk Dr Annuar Rapaee berkata, Kerajaan Sarawak memperuntukkan RM10 juta dalam Bajet Negeri 2023 bagi tujuan itu.

“Peruntukan itu bukan di bawah kementerian kami, tetapi kami cuba melihat bagaimana untuk mempertingkatkan program itu. Saya diberitahu ia hanya untuk tuisyen pelajar Tingkatan 5, atas sebab itu saya ingin menelitinya.

“Kita akan bekerjasama dengan Yayasan Sarawak bagaimana untuk menambah baik menggunakan peruntukan itu,” katanya ketika ditemui pemberita selepas majlis pelancaran Pogram Sains, Teknologi, Kejuruteraan dan Matematik 50 (STEM50) Dewan Undangan Negeri (DUN) Nangka, hari ini.

Mengulas mengenai Program STEM 50, Dr Annuar yang juga Ahli Dewan Undangan Negeri (ADUN) Nangka berkata, ia merupakan pendekatan holistik untuk meningkatkan jumlah pelajar dalam subjek Sains dan Matematik.

Katanya, program STEM 50 akan melibatkan empat komponen iaitu tuisyen percuma, lawatan sambil belajar, kuiz dan aktiviti.

“Pelajar akan mendapat tuisyen percuma dalam bidang sains dan matematik oleh guru. Selain itu, mereka (pelajar) juga akan menyertai aktiviti anjuran tiga rakan kongsi kami iaitu Sibu Digital Innovation Hub (DIH), Universiti Teknologi Sarawak (UTS) dan PUSTAKA.

“Kami juga akan menganjurkan lawatan sambil belajar untuk mereka dan untuk kuiz, seramai 15 pelajar terbaik akan mendapat komputer riba daripada saya sebagai tanda penghargaan,” katanya.

Beliau program STEM 50 merupakan pendekatan berterusan yang akan memupuk minat pelajar dari Tingkatan 1, serta untuk menyediakan mereka memasuki aliran Sains Tulen semasa memasuki menengah atas.

“Program bukan berbentuk ceramah motivasi, program ini melibatkan tuisyen, aktiviti dan penilaian. Ia dijalankan dengan modul berbeza yang turut melibatkan guru dan pengetua,” katanya.

Oleh AKUN GIMAN

See author's posts


Yayasan Petronas sumbang ventilator kepada Hospital Miri

MIRI: Yayasan Petronas, cabang tanggungjawab sosial korporat Petronas, menyumbang empat unit Alat Bantuan Pernafasan (Ventilator) kepada Hospital Miri bagi menyokong usaha pasukan kesihatan membendung risiko penularan wabak Covid-19.

Sumbangan itu diserahkan Pengurus Besar Kanan Petronas Sarawak Morris Mail kepada Pengarah Hospital Miri, Dr Jack Wong yang disaksikan oleh Menteri Pengangkutan, Datuk Lee Kim Shin di hospital itu semalam.

Selain Miri, empat hospital lain iaitu Hospital Umum Sarawak Kuching, Pusat Jantung Hospital Umum Sarawak, Samarahan dan Hospital Bintulu turut menerima sumbangan alat tersebut.

Menurut Morris, sumbangan berkenaan adalah sebahagian daripada sumbangan RM20 juta Yayasan Petronas untuk bekalan dan peralatan perubatan yang diumumkan pada 23 Mac lalu.

Jelas beliau, sumbangan itu dilakukan secara berperingkat-peringkat dengan kerjasama Kementerian Kesihatan (KKM) dan Agensi Pengurusan Bencana Negara (Nadma).

“Kami berharap sumbangan itu dapat membantu hospital di Sarawak berdepan cabaran mengekang Covid-19 dan ini adalah selari dengan komitmen tanggungjawab sosial korporat (CSR) kami bagi memperbaiki kesejahteraan komuniti,” katanya.

Pada awal Mei lalu, Yayasan Petronas telah menyumbangkan tujuh buah katil di unit rawatan rapi (ICU) kepada Hospital Umum Sarawak (HUS) dan Hospital Miri, Hospital Sarikei, Sibu dan Bintulu.

Selain itu, Petronas juga menerusi MLNG, Petronas Carigali Sdn Bhd-Sarawak Oil (PCSB-SK), Petronas Carigali Sdn Bhd-Sarawak Gas (PCSB-SK Gas) menyumbang alatan pensanitasi dan kimia bernilai RM24,000 kepada Jabatan Bomba dan Penyelamat untuk melaksanakan sanitasai awam di bangunan dan tempat awam di bandar dan pekan utama di negeri ini.

MLNG, PCSB-SK dan PCSB-SK Gas juga menyumbang penutup mulut dan hidung, pensanitasi tangan, sarung tangan getah dan air mineral kepada lebih 1,000 barisan hadapan kesihatan dan penguatkuasa di Bintulu dan Miri.

Baru-baru ini, Yayasan Petronas dan subsidiari Petronas di Miri dan Bintulu telah menyumbangkan pelitup muka, cecair pencuci tangan, dan “manual dispenser” kepada sekolah di Miri dan Bintulu yang memanfaatkan lebih 20,000 pelajar dan guru.

Oleh Liong Chai Ling

See author's posts


KGC bukti Kerajaan Sarawak prihatin

KUCHING: Keprihatinan Kerajaan Sarawak kepada rakyat terus terserlah bukan sahaja membawa program pembangunan tetapi turut mengambil berat kebajikan rakyat terutama golongan warga emas.

Menteri Muda di Jabatan Ketua Menteri (Hal Ehwal Islam dan DBKU), Datuk Dr. Abdul Rahman Junaidi berkata, pengenalan Kenyalang Gold Card (KGC) menjadi bukti tumpuan turut diberikan kepada golongan yang berusia 60 tahun ke atas di negeri ini.

Malah menurutnya, KGC bukan hanya sekadar kad sebaliknya langkah bijak diambil Kerajaan Negeri untuk menghargai jasa dan pengorbanan warga emas yang pernah berkoban bersama-sama membangunkan negeri ini.

“Ia (KGC) merupakan manifestasi Kerajaan Sarawak dalam menjaga kebajikan masyarakat tanpa mengira usia dan latar belakang.

“Kerajaan Sarawak di bawah kepimpinan Datuk Patinggi Abang Johari Tun Openg sentiasa prihatin terhadap keperluan semasa masyarakat,” kata beliau.

Beliau berkata demikian ketika berucap pada Majlis Penyerahan KGC kepada beberapa warga emas dari kawasan Dewan Undangan Negeri (DUN) Pantai Damai semalam.

Kerajaan Sarawak memperuntukkan RM24. 4 juta untuk mewujudkan KGC yang memberi manfaat kepada hampir 16 peratus bersamaan 530,000 orang warga emas yang berusia 60 tahun dan ke atas.

Antara manfaat yang dinikmati oleh pemegang kad itu ialah rawatan di klinik dan juga hospital, diskaun penerbangan dan pengangkutan awam, perlindungan insurans, serta bantuan khairat kematian yang disediakan berjumlah RM 3,000.

Dr. Abdul Rahman yang juga Menteri Muda Utiliti (Bekalan Air) menjelaskan, KGC juga melegakan pemegang kad kerana mereka akan menikmati diskaun untuk rawatan, pembelian ubat difarmasi dan membeli-belah.

“Kita sedia maklum kebanyakan golongan warga emas sudah tidak bekerja lagi, dengan adanya kad ini dapat juga meringankan bebanan mereka,” ujarnya.

Beliau turut berterima kasih kepada Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak berusaha keras dalam membangunkan KGC.

Setakat ini, DUN Pantai Damai telah menerima 306 kad KGC untuk diagihkan kepada penerima.

Pemohon yang lulus boleh menghubungi Pusat Khidmat ADUN Pantai Damai di talian 082-413124 untuk keterangan lanjut.

Oleh Diyana Samsuddin

See author's posts


14 terbunuh dalam kemalangan kereta kabel

ROM: Seramai 14 terbunuh termasuk lima rakyat Israel ketika sebuah kereta kabel menghentam sisi gunung di utara Itali, kata perkhidmatan kecemasan pada Ahad lalu.

Menurut Perkhidmatan Penyelamat Alpine, pasangan Israel yang tinggal di Itali maut bersama dengan seorang anak, sementara seorang lagi anak mereka yang berusia lima tahun berjuang dengan trauma otak dan patah kaki.

“Seorang kanak-kanak Itali berusia sembilan tahun juga termasuk yang terbunuh,” katanya sambil menambah bahawa jumlah korban jiwa boleh meningkat lebih jauh daalam kemalangan di Stresa, sebuah bandar peranginan di tepi Tasik Maggiore di wilayah Piedmont, Itali.

Presiden Sergio Mattarella dan Perdana Menteri Mario Draghi mengungkapkan kesedihan yang mendalammereka, mengucapkan takziah kepada keluarga mangsa ketika para pemimpin wilayah dan Kesatuan Eropah (EU) menyatakan kesedihan dan kejutan mereka.

Perjalanan kereta kabel selama 20 minit yang popular dalam kalangan pelancong menghubungkan Stresa dengan puncak gunung Mottarone sepanjang 1.500 meter dan menawarkan pemandangan Alpen yang menakjubkan.

Kementerian infrastruktur mengatakan dalam satu kenyataan bahawa kemalangan itu berlaku sekitar 12.30 malam dengan 15 orang di atas kapal dan kapasiti maksimum 35, berada sekitar 100 meter dari puncak.

Kementerian mengatakan kemalangan itu disebabkan oleh kabel yang pecah berhampiran bahagian atas laluan.

Walikota Stresa, Marcella Severino mengatakan kereta kabel mula bergerak ke belakang (dan) mungkin melanggar tiang.

Menteri Infrastruktur Enrico Giovannini mengumumkan penyelidikan mengenai apa yang disebutnya “kejadian dramatik yang kita ikuti dengan penuh perhatian”.

“Saya datang ke Stresa dengan sekumpulan rakan. Rancangan kami adalah untuk mendaki Gunung Mottarone kerana pemandangannya indah dari sana,” kata Luisa Tesserin, seorang pelajar berusia 27 tahun dari Genoa.

“Kami menaiki kereta kabel sejam sebelum tragedi. Ketika kami menaiki, kereta kabel tidak memberikan isyarat aneh, semuanya baik-baik saja. Ketika mereka memberitahu kami berita, kami terkejut,” kata Tesserin kepada AFP. – AFP

See author's posts


Johnson juarai Jelajah PGA AS

PEMAIN nombor satu dunia, Dustin Johnson melengkapkan dua bawah par 68 dengan birdie di lubang terakhir untuk mengesahkan kemenangan dengan tiga pukulan dalam Kejohanan Jelajah PGA AS dan memperoleh gelaran playoff Piala FedEx $15 juta semalam.

Johnson menamatkan saingan dengan jumlah 21 di bawah par di East Lake Golf Club di Atlanta iaitu tiga pukulan mengatasi pasukan pemain Amerika, Xander Schauffele dan Justin Thomas.

“Saya melakukan pukulan terus ke fairway ketika saya memerlukannya dalam sembilan lubang terakhir,” kata Johnson, yang memulai hari terakhir dengan kelebihan lima pukulan.

Dia menyempurnakan birdie putt 18 kaki di lubang ketiga, 10 kaki di lubang kelima dan tiga kaki di lubang keenam.

Tetapi bogey di lubang ketujuh dan kelapan yang mana dia berada di bunker fairway bagi membuka sedikit peluang untuk Thomas dan Schauffele.

Keduanya tidak dapat melakukan yang secukupnya, tidak pernah mengurangkan defisit di bawah dua pukulan ketika Johnson melakukan par dalam sembilan lubang berturut-turut.

Rentak itu merangkumi menyempurnakan putt 21 kaki di lubang ke-13.“Dia membuat putt itu, yang mana saya tidak,” kata Schauffele, yang melakukan bogey di lubang ke-13. “Itu adalah saat puncak, saya rasa.”

“Jelas sekali ini adalah trofi yang sangat sukar untuk dimenangi. Kali ini saya mengawal nasib saya sendiri, saya tahu apa yang harus saya lakukan,” tambah Johnson.

“Tetapi saya masih harus keluar dan bermain dengan baik hari ini (semalam). Saya mempunyai banyak pemain hebat di belakang dan mereka bermain golf yang bagus.. Saya tahu saya harus bermain dengan baik dan melakukan beberapa pukulan golf yang bagus.”

Pemain berusia 36 tahun itu meraih gelaran Jelajah PGA AS ke-23 dan yang ketiga sejak jelajah itu disambung semula pada Jun selepas ‘lockdown’ Covid-19 selama tiga bulan.

Dia merupakan pendahulu mata keseluruhan pertama sejak 2009 yang memenangi pertarungan akhir musim dengan hadiah playoff bernilai $15 juta.

Sementara itu, pemain ranking kedua Jon Rahm dari Sepanyol berada di kedudukan seterusnya dengan lapan bawah par dengan Thomas di kedudukan ketiga tujuh di bawah par dan yang lain ketinggalan sehingga 10 pukulan dalam sistem permulaan yang berperingkat.

Rahm yang mengalahkan Johnson dalam playoff di Kejuaraan BMW seminggu sebelumnya, berada di tempat ketiga dengan 17 di bawah par selepas menamatkan pusingan dengan 66 pukulan buat hari kedua berturut-turut 66. – AFP

See author's posts


PKPB: Kota Bharu, Kuantan lokasi pilihan suku akhir Piala Malaysia

KOTA Bharu dan Kuantan menjadi dua lokasi pilihan bagi meneruskan saingan Piala Malaysia 2020, susulan Perintah Kawalan Pergerakan Bersyarat (PKPB), yang dilaksanakan di kebanyakan negeri sehingga 6 Disember ini.

Kelantan, Pahang dan Perlis, merupakan tiga negeri terkecuali daripada pelaksanaan PKPB yang berkuat kuasa selama empat minggu itu.

Menurut sumber Liga Bola Sepak Malaysia (MFL), cadangan badan pentadbir Liga Malaysia (Liga-M) itu akan dibentangkan kepada Kementerian Belia Sukan (KBS) dalam masa terdekat, bagi mendapatkan kelulusan Majlis Keselamatan Negara (MKN).

Katanya keputusan muktamad akan diketahui dalam tempoh kurang 72 jam, memandangkan aksi peringkat suku akhir Piala Malaysia 2020 dijadualkan berlangsung pada Khamis dan Jumaat ini.

“Tiada keraguan untuk meneruskan Piala Malaysia yang hanya tinggal tiga pusingan, cuma kaedah untuk menjalankan saingan itu perlulah mendapat kelulusan daripada MKN,” katanya kepada Bernama semalam sambil mengesahkan Kelantan dan Pahang sebagai lokasi alternatif.

Menurut beliau, dua daripada keseluruhan empat perlawanan peringkat suku akhir akan dijalankan di lokasi sekitar Kota Bharu, manakala dua lagi aksi dilangsungkan di Kuantan dengan Stadium Darul Makmur serta Stadium Majlis Perbandaran Temerloh, yang disebut-sebut sebagai gelanggang pilihan.

“Idea untuk ia dilangsungkan secara karnival dan setempat tidak berapa sesuai, kerana beberapa faktor seperti kekurangan fasiliti menepati piawaian standard ditetapkan, selain isu kerosakan permukaan padang,” tambah beliau.

Aksi suku akhir Piala Malaysia 2020 menyaksikan juara bertahan Johor Darul Ta’zim (JDT) akan menentang Kuala Lumpur, Pulau Pinang berdepan UiTM FC, Terengganu FC melawan Perak dan Kedah berdepan juara 33 kali Selangor.

Penguatkuasaan PKPB bermula hari ini sehingga 6 Dis itu dilaksanakan susulan peningkatan kes positif Covid-19 di beberapa negeri di Semenanjung, dengan sebanyak 302 kes baharu dicatatkan setakat semalam. – Bernama

See author's posts


60 tukun tiruan dilabuhkan di Tanjung Sirik

SIBU: Sebanyak 60 unit lagi tukun tiruan jenis penghalang pukat tunda yang diperbuat daripada konkrit bernilai RM889,800 dilabuhkan di perairan laut Tanjung Sirik, Pulau Bruit, Daro.

Menteri Muda Hal Ehwal Korporat dan Unit Komunikasi Awam Sarawak, Abdullah Saidol berkata, penurunan tukun tiruan berkenaan akan meningkatkan hasil nelayan dengan menyediakan tempat pembiakan hidupan marin.

Pada masa sama katanya, ini juga dapat menghalang penggunaan pukat tunda serta pencerobohan kawasan pesisir laut Sarawak oleh nelayan asing.

“Tukun tiruan yang diturunkan di kawasan Tanjung Sirik, Pulau Bruit sebenarnya kawasan penempatan nelayan yang terbesar di zon tengah terutama sekali di Pulau Bruit.

“Jadi, kita berterima kasih kepada pihak Jabatan Perikanan Laut Sarawak (JPLS) kerana telah melancarkan penurunan tukun tiruan ini, sekali gus memberi manfaat kepada nelayan setempat,” katanya pada sidang media selepas Majlis Pelancaran Program Melabuh Tukun Tiruan Jenis Penghalang di perairan laut Tanjung Sirik, Pulau Bruit, Daro, semalam.

Ahli Dewan Undangan Negeri (ADUN) Semop itu berkata, projek membina 60 unit tukun tiruan ini telah bermula tahun ini dan siap dalam tempoh masa empat bulan.

Bagaimanapun, katanya, berlaku sedikit kelewatan ke atas kemajuan projek disebabkan oleh kesan dari pandemik Covid-19.

“Inisiatif ini ada yang menggunakan peruntukan daripada Kerajaan Persekutuan sebanyak RM20 juta dan kos untuk penurunan 60 unit (melibatkan) kos lebih kurang dalam RM890,000,” katanya lagi.

Dalam pada itu, Abdullah turut memberitahu bahawa Kerajaan Sarawak juga turut komited memelihara kawasan marin dengan mewujudkan projek penanaman tukun tiruan jenis ‘Reefball’ di sepanjang kawasan perairan Sarawak.

“Projek penanaman tukun tiruan ‘Reefball’ oleh Kerajaan Negeri melalui Sarawak Forestry Corporation (SFC) dengan kos RM70 juta telah bermula sejak tahun 2018 dan dijangka siap tahun ini.

“Sehingga kini, SFC berjaya menanam sebanyak 600 tukun tiruan di Belawai-Paloh, perairan lawas (600), Igan-Mukah (1,200), Muara Tebas-Sebuyau (1,200), Pulau Bruit-Igan (660), Sampadi-Tanjung Datu (1,100),” katanya.

Jelas beliau, saiz tukun tiruan yang diselia bersama JPLS dan Jabatan Kerja Raya (JKR) lebih besar berbanding tukun tiruan jenis ‘Reefball’ milik Kerajaan Sarawak.

Sementara itu, dalam ucapan perasmiannya, Abdullah turut mendedahkan bahawa beliau telah memohon kepada Ketua Menteri supaya sebuah cawangan Pusat Kecemerlangan Teknikal Sarawak (CENTEXS) diwujudkan di Tanjung Manis.

Katanya, pusat tersebut boleh memberi fokus kepada bidang penyelenggaraan enjin bot dan pembinaan bot baru.

“Jika diwujudkan sebuah cawangan CENTEXS di sini, kita mampu melahirkan warga nelayan yang terlatih dan lebih cekap pada masa hadapan,” katanya.

Turut hadir Pengarah JPLS Bohari Leng.

Oleh NURZILLA MOHAMAD

See author's posts


Penghuni cemas, tanah runtuh di belakang rumah

BINTANGOR: Empat penghuni salah sebuah rumah persendirian di Jalan Entabai, Nanga Abui, Julau berdepan detik cemas apabila kejadiam tanah runtuh berlaku di bahagian pagar belakang dan dapur rumah mereka.Ketua Balai Bomba dan Penyelamat (BBP) Bintangor, PPgB Nicholas Belulin berkata, pihaknya menerima panggilan kecemasan pada 5.51 petang kelmarin.

“Tiga anggota bomba diketuai oleh PBK II Abd Rahman Abu Serah bergehas ke lokasi selepas menerima panggilan kecemasan.

“Pasukan bomba tiba di lokasi sekitar 6.43 petang dan menjalankan pemantauan di lokasi tanah runtuh,” katanya.

Beliau berkata demikian dalam satu kenyataan, malam kelmarin.

Katanya, penghuni dirumah tersebut dinasihatkan oleh pasukan bomba supaya bermalam di rumah lain kerana berkemungkinan masih berlaku tanah runtuh memandangkan hujan masih turun.

“Anggaran keluaran tanah runtuh ialah seluas 200 meter persegi.

“Pasukan bomba membuat pemantauan kawasan tersebut untuk memastikan keadaan selamat dan seterusnya memasang penghalang di kawasan yang terjejas,” ujarnya.

See author's posts


Daerah Bau kini zon hijau

DIYANA SAMSUDDIN

KUCHING: Sarawak sekali lagi tiada kes positif Covid-19 dilaporkan semalam dan menyaksikan daerah Bau menjadi daerah berstatus Hijau baharu.

Penukaran status Bau itu menjadikan jumlah daerah berstatus Kuning sebanyak enam buah dan daerah berstatus hijau 34 buah.

Menurut kenyataan Sekretariat Jawatankuasa Pengurusan Bencana Negeri Sarawak (JPBNS) seramai 23 kes baharu telah sembuh dan discaj daripada hospital.

Difahamkan daripada jumlah 23 kes tersebut, 19 kes adalah dari Hospital Umum Sarawak, tiga dari Hospital Bintulu dan satu dari Hospital Sibu.

“Dengan ini negeri ini telah mencatatkan sebanyak 544 kes kekal positif,” katanya dalam kenyataan semalam.

Sementara itu setakat semalam, jumlah keseluruhan kes postif Covid-19 yang telah sembuh dan discaj ialah 428 kes atau 78.68%.

“Seramai 24 PUI baharu dilaporkan dan seramai 24 kes masih menunggu keputusan makmal,” ujarnya.

Seterusnya semalam mencatatkan seramai 407 Person Under Surveillance (PUS) telah mendaftar masuk di hotel untuk menjalani kuarantin, menjadikan jumlah keseluruhan PUS di 31  hotel adalah seramai 2,603 orang.

Manakala seramai 4,289 PUS telah tamat menjalani tempoh kurantin.

Selain itu kenyataan itu menyebut sebanyak 2,332 lokasi pemantauan semalam telah dilakukan seperti Pasar raya / Restoran / Kilang (1,815), Pasar Awam / Tani (381), Tempat Ibadah (75), Tempat Riadah (38) dan Tapak Pembinaan (23).

“Hasil pemantauan mendapati orang ramai yang keluar untuk urusan seharian mematuhi arahan amalan penjarakan sosial dan memakai penutup hidung dan mulut,” jelasnya dan menambah pasar raya, restoran dan bank adalah antara premis yang banyak dikunjungi.

Tambahnya pasukan pemantau sentiasa memberikan nasihat kepada orang awam dan pemilik premis perniagaan agar sentiasa mematuhi syarat-syarat PKPB sebagai langkah pencegahan penularan wabak COVID-19.

“Sehingga semalam sebanyak 26,603 pemberitahuan sektor ekonomi yang telah dibuka diterima. Daripada jumlah tersebut, 19,103 adalah melalui atas talian dan 7,500 melalui email,” katanya lagi.

Pada masa sama sebanyak 27 lokasi operasi nyahcemar telah dilakukan dan menjadikan bilangan kumulatif lokasi di Sarawak adalah 645 lokasi.

Selain daripada itu juga Unit Kesihatan Awam PBT melaksanakan program nyahcemar di 84 lokasi yang menjadi tumpuan orang ramai.

Sehingga semalam, Sarawak telah menyelaras kepulangan pelajar yang balik dari Semenanjung, Sabah dan Labuan seramai 6,164 pelajar.

Disamping itu JPBN juga telah menyelaras seramai 1,542 pelajar tempatan di Sarawak untuk balik ke kampung halaman.

See author's posts


Gerai buah-buahan musnah terbakar

BINTULU: Tindakan pantas orang awam berjaya memadamkan kebakaran melibatkan sebuah gerai menjual buah-buahan daripada terus merebak ke kawasan lain di Pasar Tamu Bintulu sekitar 1.25 pagi, semalam.

Ketua Balai Bomba dan Penyelamat (BBP) Bintulu, Christus Buson berkata, beberapa anggota bomba digerakkan ke lokasi kejadian sejurus menerima panggilan kecemasan awal pagi itu.

“Setibanya pasukan bomba di tempat kejadian mendapati kebakaran melibatkan sebuah gerai menjual buah-buahan yang terbiar,” katanya dalam satu kenyataan di sini semalam.

Menurutnya, gerai terbabit berukuran 10X10 kaki persegi musnah 100 peratus.

“Kebakaran telah berjaya dipadamkan oleh orang awam dan tiada operasi pemadaman dilakukan oleh pihak bomba dan pihak bomba hanya melakukan pemantauan dan pemeriksaan,” katanya.

Dalam pada itu, tiada sebarang kecederaan mahupun kemalangan jiwa dilaporkan dan pun kebakaran masih dalam siasatan.

See author's posts


Kereta terbalik, pemandu selamat

KUCHING: Seorang lelaki berjaya diselamatkan oleh orang awam apabila kereta yang dipandunya dipercayai hilang kawalan sebelum terbalik dan terbakar 100 peratus di bulatan Matang awal pagi tadi.

Jurucakap Pusat Gerakan Operasi Bomba Sarawak berkata pihaknya menerima panggilan kecemasan sekitar 5.42 pagi.

Komander Operasi memaklumkan ketika kejadian mangsa berjaya dikeluarkan oleh orang awam sebelum ketibaan pasukan Bomba.

Katanya, operasi pemadaman tamat sepenuhnya pada 6.10 pagi tadi.

Mangsa kemudian diberi rawatan awal oleh pasukan perubatan.

Kemalangan itu, bagaimanapun tidak melibatkan kenderaan lain.

Oleh Mohd Neenatul Aizal

See author's posts


Belanjawan 2023: Sektor perkhidmatan diberi tumpuan

PUTRAJAYA: Kerajaan akan memberikan tumpuan terhadap sektor perkhidmatan dalam Belanjawan 2023 yang akan dibentangkan pada 24 Februari ini, menurut Perdana Menteri yang juga Menteri Kewangan, Datuk Seri Anwar Ibrahim.

Beliau berkata, antara sektor yang akan diberikan tumpuan adalah teknologi hijau, ekonomi digital dan Perusahaan Kecil dan Sederhana (PKS).

Menurutnya, dasar kerajaan juga harus tertumpu untuk meningkatkan keupayaan sektor PKS berikutan ia mempunyai potensi tinggi dan melibatkan jumlah pekerja yang besar.

“Jangan kita merasa kelesuan akibat ekonomi yang merudum. Kita kena mencari jalan dalam bidang-bidang baharu seperti ekonomi hijau dan digital.

“Pendekatan kita selama ini juga tidak tertumpu terhadap PKS yang menjadi tunggak kepada ekonomi negara,” katanya ketika menyampaikan ucaptama pada Majlis Dialog Belanjawan 2023 di sini, hari ini.

– Bernama

See author's posts


Pilkada 2020 dibimbangi burukkan pandemik Covid-19

JAKARTA: Kes positif Covid-19 di Indonesia meningkat kepada 203,342 kes pada Rabu, dan dikhuatiri mencatatkan peningkatan ketara menjelang Pilihan Raya Kepala Daerah 2020 pada Disember depan.

Berdasarkan data yang disiarkan di laman sesawang rasmi pemerintah Indonesia berkenaan Covid-19, www.covid19.go.id pada Rabu, sebanyak 3,307 kes positif baharu direkodkan dalam tempoh 24 jam manakala 92,330 lagi pesakit masih dalam pemantauan virus itu.

Bagi tempoh 12 tengah hari Selasa sehingga 12 tengah Rabu, sebanyak 106 lagi kematian berlaku, menjadikan jumlah kematian keseluruhan di republik itu kini 8,336 orang.

Provinsi Jakarta mencatatkan kes positif keseluruhan tertinggi di republik ini iaitu 49,397 kes dengan tambahan 1,004 kes baharu, manakala provinsi Jawa Timur mencatatkan jumlah kematian keseluruhan tertinggi iaitu 2,646 orang iaitu 38 lagi kematian dalam tempoh 24 jam.

Pengundian Pilkada 2020 pada awalnya dijadualkan pada 23 Sept ini, namun ditunda sehingga 9 Dis berikutan pandemik Covid-19.

Presiden Indonesia Joko Widodo (Jokowi) dalam satu kenyataan di Istana Negara pada Selasa, melahirkan kebimbangan Pilkada 2020 boleh mencetuskan kluster besar kepada penularan virus Covid-19 di Indonesia.

“Hati-hati kluster Pilkada ini. Agar ini selalu diingatkan. Penegak hukum, polis, tentera, tokoh masyarakat, hendaklah bersama-sama mendisiplinkan masyarakat melaksanakan protokol kesihatan,” katanya.

Jokowi berkata beliau telah mengarahkan Menteri Dalam Negeri Tito Karnavian, Komisi Pemilihan Umum Indonesia, polis dan tentera melaksanakan langkah sewajarnya dalam memastikan aktiviti kempen Pilkada 2020 mematuhi prosedur kesihatan Covid-19.- Bernama

See author's posts


TNB, Perodua disaran jalin kerjasama perkenal kadar caj EV

PERDANA Menteri Datuk Seri Ismail Sabri Yaakob bersama Pengerusi Perodua Tan Sri Asmat Kamaludin ketika Majlis Pelancaran Perodua Alza Serba Baharu di Pusat Konvensyen Kuala Lumpur semalam. Turut sama Ketua Pegawai Eksekutif Perodua Datuk Zainal Abidin Ahmad dan Presiden Daihatsu Motor Co Soichiro Okudaira.• Foto BERNAMA

KUALA LUMPURL: Datuk Seri Ismail Sabri Yaakob semalam menyarankan syarikat utiliti negara, Tenaga Nasional Berhad (TNB) dan Perusahaan Otomobil Kedua Sdn Bhd (Perodua) menjalin kerjasama dalam memperkenalkan kadar caj untuk Kenderaan Elektrik (EV) yang mampu dilanggani oleh rakyat.

Perdana Menteri berkata, TNB ketika ini sedang berusaha untuk meningkatkan pengeluaran elektrik menggunakan sumber tenaga yang bersih serta penyediaan stesen pengecas kenderaan elektronik secukupnya.

“Pada masa sama, Perodua boleh mengambil peluang ini dengan meneroka peluang baharu seperti menghasilkan kenderaan elektrik berkualiti tinggi yang mampu dimiliki oleh Keluarga Malaysia.

“Malah, syarikat telekomunikasi negara seperti Telekom Malaysia juga dapat membuka kerjasama dengan kedua-dua pihak ini untuk menyediakan pakej data yang mampu memudahkan para pengguna untuk membuat tempahan caj kenderaan secara dalam talian,” katanya semasa berucap melancarkan Perodua Alza Serba Baharu di Pusat Konvensyen Kuala Lumpur (KLCC) semalam.

Ismail Sabri berkata, kerjasama pintar seumpamanya perlu dilaksanakan segera bagi mengatasi kesan perubahan iklim yang melanda dunia selain dapat menjamin kelestarian dan pembangunan negara yang mampan.

Katanya, kerjasama itu juga dapat membantu mencapai matlamat karbon neutral di Malaysia pada tahun 2050, seperti yang dipersetujui di peringkat Pertubuhan Bangsa-Bangsa Bersatu.

Selain itu, Perdana Menteri berkata kerajaan bersedia berbincang dengan pihak swasta untuk memastikan dasar atau inisiatif yang diperkenalkan bersesuaian dengan hala tuju negara.

Ismail Sabri berkata baru-baru ini, beliau telah meminta Universiti Pendidikan Sultan Idris yang terletak dalam wilayah High-tech Valley untuk membangunkan sebuah pusat latihan dan penyelidikan iaitu Centre of Advanced Automative Research and Training (CAART).

Mengenai model Perodua Alza Serba Baharu, Ismail Sabri percaya model baharu itu akan diterima baik oleh seluruh Keluarga Malaysia kerana harganya yang kompetitif dan aspek keselamatannya dipertingkatkan sesuai dengan aspek pemanduan di Malaysia.

“Berdasarkan daripada laporan media massa mengenai model Perodua Alza Serba Baharu ini, saya amat tertarik dengan ciri-ciri canggih yang ada padanya dengan penambahbaikan ketara dari segi keselesaan pemanduan dan lebih versatil,” katanya. — Bernama

See author's posts


Haaland legakan Dortmund

PEMAIN remaja dari Norway, Erling Braut Haaland bersedia untuk kembali daripada kecederaan lutut sekali gus melegakan pihak pengurusan Borussia Dortmund.

“Dia telah berlatih sejak Khamis, dan melakukan segalanya selama sesi ini. Ini berjalan dengan baik untuknya,” kata jurulatih Dortmund, Lucien Favre.

Haaland, 19, telah menjaringkan 10 gol dalam 11 perlawanan Bundesliga sejak ketibaannya dari Salzburg pada Januari lalu. Dia diketepikan dalam kemenangan baru-baru ini atas Paderborn dan Hertha Berlin.

Dortmund yang berada di kedudukan kedua ketinggalan tujuh mata di belakang Bayern Munich dengan hanya baki empat perlawanan lagi tetapi mampu mengesahkan tempat dalam Liga Juara-Juara UEFA pada hujung minggu ini dengan kemenangan di Dusseldorf yang sedang bergelut sekiranya keputusan lain memihak kepada mereka. – AFP

See author's posts


Yayasan Sarawak peruntukan RM30 juta

KUCHING: Kerajaan Sarawak melalui Yayasan Sarawak bersetuju akan menanggung baki pinjaman para pelajar Sarawak daripada Perbadanan Tabung Pendidikan Tinggi Nasional (PTPTN) sebanyak 30 peratus berkuat kuasa, semalam.

Pengarah Yayasan Sarawak, Azmi Bujang berkata, inisiatif berjumlah RM30 juta itu hanya layak kepada mereka yang sudah membayar sekurang-kurangnya 30 peratus pinjaman kepada PTPTN.

“Inisiatif ini hanya layak bagi pelajar yang telah membayar sekurang-kurangnya 30 peratus daripada pinjaman PTPTN mereka dan Yayasan Sarawak akan membayar 30 peratus daripada baki pinjaman tersebut.

“Melalui pendekatan ini, Kerajaan Negeri melalui Yayasan Sarawak akan membelanjakan sebanyak RM30 juta yang dimanfaatkan oleh 9,634 orang pelajar,” katanya dalam sidang media di Auditorium Yayasan Sarawak, semalam.

Tambahnya, buat masa ini,Yayasan Sarawak dan PTPTN masih dalam peringkat terakhir dokumentasi.

“Pelajar boleh menghubungi PTPTN untuk mendapatkan butiran lanjut mengenai pinjaman mereka,” ujarnya.

Azmi turut menggesa pelajar yang jumlah bayaran balik mereka masih belum mencapai tahap 30 peratus agar membayar PTPTN supaya dapat menikmati inisiatif yang diberikan oleh Kerajaan Negeri ini.

“Dalam pada itu, Yayasan Sarawak berharap, pelajar yang layak menikmati inisiatif ini untuk meneruskan pembayaran baki pinjaman mereka kepada PTPTN,” jelasnya.

Katanya, pendekatan ini juga akan dipanjangkan kepada pelajar di bawah Skim Biasiswa Pinjaman Dalam Negara Yayasan Sarawak.

“Seramai 3,715 pelajar layak menerima inisiatif ini berdasarkan formula yang sama.

“Bagi pelajar di bawah Skim Biasiswa Pinjaman Dalam Negara Yayasan Sarawak, permohonan boleh dibuat secara bertulis kepada Yayasan Sarawak,” tambahnya.

Oleh NUR AIN OTSMAN

See author's posts


KPDNHEP Sibu sentiasa pantau harga barang

AKUN GIMAN

SIBU: Kementerian Perdagangan Dalam Negeri dan Hal Ehwal Pengguna (KPDNHEP)
akan mengambil tindakan tegas terhadap mana-mana peniaga yang mengambil
kesempatan dengan menaikan harga barang secara tidak munasabah terutamanya
barangan kawalan.

Ketua Cawangan KPDNHEP Sibu, Kelyn Bolhassan @Haliward berkata, pegawai
penguatkuasa KPDNHEP cawangan Sibu sentiasa menjalankan pemeriksaan berterusan
dan memantau isu kenaikan harga barangan di daerah Sibu.

“Justeru itu, ketika pegawai penguatkuasa menjalankan pemeriksaan di
kawasan Permai semalam (27 April) satu tindakan tegas telah diambil terhadap
sebuah premis perniagaan kerana menjual barangan kawalan iaitu gula pasir
bertapis kasar (1 kg) melebihi harga kawalan yang telah ditetapkan,” jelasnya.

Katanya, peniaga tersebut telah melakukan kesalahan di bawah Seksyen 11
Akta Kawalan Harga dan Anti Pencatutan 2011 iaitu mana-mana orang yang menjual
atau menawarkan untuk menyediakan apa-apa perkhidmatan caj terkawal atau
mengutip deposit selain mengikut harga atau caj yang ditentukan oleh Pengawal
di bawah Seksyen 4,5 atau 7 melakukan satu kesalahan.

“Beliau telah dikenakan kompaun sebanyak RM5,000 di atas kesalahan yang
dilakukannya,” tegasnya.

Sehubungan itu, katanya, perlu diketahui bahawa dua jenis gula yang
ditetapkan sebagai barangan harga terkawal iaitu gula pasir putih bertapis
kasar satu kilogram harga borong RM2.77 dan harga runcit RM2.85.

“Manakala, gula pasir putih bertapis halus satu kilogram harga borong
RM2.85 dan harga runcit RM2.95.

“Kedua-dua jenis gula yang dikawal harganya secara perundangan di bawah
peruntukan Perintah Kawalan Harga dan Anti Pencatutan (Penentu Harga Maksimum)
(No.3) 2018,” ujarnya lagi.

Beliau menegaskan, pihak kementerian mengingatkan peniaga agar sentiasa
mematuhi peraturan dan menjalankan urus niaga dengan beretika atau tindakan
tegas akan diambil sekiranya gagal mematuhi Akta Kawalan Harga dan Anti
Pencatutan 2011.

“Orang ramai diharap dapat membantu dengan menyalurkan sebarang maklumat
atau aduan mengenai kegiatan peniaga yang tidak beretika kepada kementerian
melalui aplikasi telefon pintar Ez ADU, atau website: e-aduan.kpdnhep.gov.my

“Atau email ke alamat e-aduan@kpdnhep.gov.my atau datang terus ke pejabat
KPDNHEP cawangan Sibu,” jelasnya.

See author's posts


PM kunjungi Festival StarVendors Mega Raya 2022

KUALA LUMPUR: Datuk Seri Ismail Sabri Yaakob malam Ahad lalu meluangkan masa berkunjung ke Festival StarVendors Mega Raya 2022 di Pusat Dagangan Dunia Kuala Lumpur bagi meninjau jualan sempena Aidilfitri dan kepatuhan orang ramai kepada Prosedur Operasi Standard (SOP).

Perdana Menteri, yang tiba pada 11.00 malam, disambut Menteri Pembangunan Usahawan dan Koperasi Tan Sri Noh Omar dan kehadiran beliau di festival itu lebih setengah jam menarik perhatian ramai pengunjung.

Ismail Sabri turut berbual dengan peniaga dan sempat beramah mesra dengan pengunjung yang hadir untuk membeli kelengkapan bagi persiapan Aidilfitri.

Beliau turut menasihati Keluarga Malaysia yang berkunjung ke festival itu atau mana-mana bazar Aidilfitri agar sentiasa mematuhi SOP dan mengamalkan kawalan kendiri pencegahan Covid-19.

“Tak sangka begitu ramai yang hadir malam ini… dan seperti yang selalu saya ingatkan Keluarga Malaysia perlu sentiasa mematuhi SOP ditetapkan sepanjang Fasa Peralihan ke Endemik.

“Saya nasihatkan agar mereka yang membeli-belah untuk persiapan raya ini berbelanjalah dengan bijak,” katanya kepada Bernama.

Turut hadir Ketua Setiausaha Kementerian Pembangunan Usahawan dan Koperasi Datuk Suriani Ahmad dan Pengarah Urusan serta Pengasas StarVendors Event Sdn Bhd yang juga artis versatil popular Ifa Raziah. – Bergambar

See author's posts


Bendung jangkitan rabies, anjing peliharaan perlu divaksinasikan – Lo

PADAWAN: Daerah Padawan merekodkan 23 kes gigitan anjing pada Minggu Epid Pertama iaitu antara 1 hingga 7 Januari lalu.

Jumlah ini adalah daripada 45 kes yang dilaporkan berlaku di Bahagian Kuching.

Pengerusi Majlis Perbandaran Padawan (MPP), Ir Lo Khere Chiang berkata, 86 peratus adalah kes gigitan anjing peliharaan.

“Sebab itu, semua anjing peliharaan perlu diberi vaksin dan hendaklah dihalang daripada berkeliaran secara bebas dengan haiwan liar bagi mengelakkan jangkitan rabies,” katanya dalam sidang media selepas mempengerusikan Mesyuarat MPP 2023 di Ibu Pejabat MPP di sini, hari ini.

Kumulatif kes gigitan anjing di Bahagian Kuching pada tahun lalu ialah 2,576 kes.

Pada tahun lalu, sebanyak 1,259 kes berlaku di kawasan MPP iaitu 48.9 peratus daripada jumlah kes di Bahagian Kuching.

Lo berkata, menurut data persampelan anjing yang diterima daripada Jabatan Perkhidmatan Veterinar Sarawak (SVSD), terdapat 13 sampel anjing disahkan positif rabies di kawasan MPP setakat ini.

“Antara kawasan anjing positif rabies ialah Batu 11, Kampung Quop, Beverly Hill Batu 13, Kampung Sungai Tapang, Batu Kawa, Kampung Jawa, Kota Sentosa, Batu 3 ½, Kota Padawan dan Batu 5.

“MPP telah dan masih menjalankan aktiviti pemindahan anjing liar di kawasan tersebut dan juga kawasan lain-lain.

“Dalam pada itu, kami juga telah bekerjasama dengan SVSD dalam menganjurkan program pelesenan anjing, pemvaksinan beramai-ramai dan pemasangan cip mikro.

“Antara lokasi pemasangan cip mikro pada tahun lalu ialah di Pejabat Veterinar Semenggo, SJK Chung Hua Batu Kawa Lama, SJK Chung Hua Sungai Tapang MJC dan Gelanggang Bola Keranjang Kota Sentosa,” katanya lagi.

Menerusi program tersebut, sejumlah 479 lesen anjing dikeluarkan, 710 anjing telah divaksin dan 485 anjing telah mendapat cip mikro.

“Sebanyak 1,325 anjing liar telah ditangkap dan dilupuskan pada tahun lalu melalui operasi harian dan operasi bersepadu rabies.

“Operasi bersama dengan agensi lain turut diadakan pada tahun lepas iaitu pada Mei dan Disember, dan berjaya menangkap 30 anjing liar terutama di kawasan yang terdapat gigitan dan kes rabies seperti Batu Kawa, Matang Jaya, Jalan Penrissen, Kota Padawan, Moyan dan Kota Sentosa,” katanya.

Katanya lagi, pada tahun ini, MPP bercadang untuk meneruskan aktiviti seperti vaksinasi besar-besaran, pelesenan dan cip mikro dengan agensi berkaitan serta mengadakan Operasi Bersepadu Kawalan Rabies melibatkan pelbagai agensi seperti Polis Diraja Malaysia (PDRM), IBETS (Immune Belt Enforcement Teams Sarawak), SVSD dan lain- lain majlis di Bahagian Kuching.

Oleh NUR AIN OTSMAN

See author's posts


Ali Biju chalun ngatika diri

SARATOK: Pengempu kerusi Sitak Kunsil Negeri (DUN) Krian, Datuk Ali Biju bediri nyadi chalun ngatika diri kena ngetanka penuduk iya ungkup renggat ketiga dalam Penggawa Bepilih Besai Negeri (PRN) Sarawak ke-12.

Entelah sekalika Sapit Menteri Tenaga enggau Pengeraja Asal nya deka ngetanka penuduk nya besaut lebuh iya datai di Palan Ngantung Nama Chalun (PPC) di Dewan Masyarakat Sri Krian ditu nyadi chalun ngatika diri menggau lambang kerusi.

Iya ke mega raban parti Bersatu datai jam 9.02 pagi di balai nya ngenjukka keretas chalun ngambika iya tau bediri.

Seraya nya, Pemesai Menijer Pengawa Bepilih Besai DUN Krian, Bilong Engkas nebah kerusi nya diperebut antara tiga iku agi chalun nya Musa Dinggat ngarika Parti Sarawak Bersatu (PSB), chalun Parti Bumi Kenyalang (PBK) Danny Kuan enggau chalun  Gabungan Parti Sarawak (GPS) Friday Belik.

Ali Biju lebuh ke dikerandau madahka pemutus iya bediri baru ngetanka penuduk DUN Krian nya atas peminta rayat di DUN Krian.

Iya madahka, pemutus nya digaga kena masa sukung enggau peminta rayat ari tikas baruh ke minta iya bediri ngetanka penuuduk ke dimenang iya kenyau ari dua renggat ke udah.

“Dalam PRN-12 ungkup DUN Krian tu, aku ngena tikit ngatika diri nengah lambang ‘Kerusi’,” ku iya.

Nyaut tanya pemberita, bekaul status iya dalam Parti Bersatu, Ali madahka, pekara nya deka diperunding nangkanka tu ila enggau Presiden Parti.

“DUN Krian tu nyelai, rayat ditu ngemeratka personaliti chalun ari bengkah parti ke diari iya,” ku jaku semetak Ali.

See author's posts


Industri penghantaran makanan dalam talian dijangka meningkat

KUALA LUMPUR: Nilai pasaran industri perkhidmatan penghantaran makanan secara dalam talian dijangka terus meningkat sebanyak 17.9 peratus atau AS$370 juta dalam tempoh empat tahun lagi, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata sasaran peningkatan itu adalah berikutan penularan pandemik Covid-19 yang mengubah cara hidup masyarakat kepada normal baharu dengan kebanyakan aktiviti dilakukan secara dalam talian termasuk memesan makanan.

Katanya, menurut unjuran pasaran Statista (2020), nilai pasaran industri perkhidmatan penghantaran makanan secara dalam talian di Malaysia setakat ini mencecah AS$192 juta, melibatkan 6.2 juta pengguna.

“Peningkatan nilai pasaran industri itu menyasarkan segmen terbesar daripada penghantaran dari restoran kepada pengguna iaitu AS$137 juta berbanding AS$55 juta bagi segmen pelantar kepada pengguna.

“Industri penghantaran makanan di bawah ekonomi gig ini seharusnya bertunjangkan kepada konsep pendigitalan. Ia menjadi agenda utama kerajaan yang sedang dirangka oleh Unit Perancang Ekonomi serta Majlis Tindakan Ekonomi dalam pelan pemulihan ekonomi jangka sederhana dan jangka panjang,” katanya dalam ucapan pada Majlis Penyerahan Motosikal AEON Rider di sini semalam.

Teks ucapan beliau dibacakan oleh Timbalan Menteri di Jabatan Perdana Menteri (Ekonomi) Arthur Joseph Kurup.

Menurut Mustapa, pelan pemulihan ekonomi jangka sederhana dan jangka panjang itu bakal diumumkan menjelang Oktober ini yang melihat kepada pembaharuan pasaran kerja, isu pelaburan berkualiti dan ekonomi digital.

Pada majlis itu, Kumpulan Syarikat AEON Malaysia melalui Yayasan AEON Malaysia (MAF) menyumbang 300 motosikal baharu bagi projek AEON Rider untuk mewujudkan peluang pekerjaan kepada individu yang hilang punca pendapatan akibat penularan Covid-19.

Ketua Pegawai Eksekutif AEON Retail Malaysia, Shafie Shamsuddin berkata pihaknya tampil dengan inisiatif tersebut bagi membantu individu yang terkesan akibat pandemik itu, malah motosikal yang digunakan juga disediakan oleh syarikat berkenaan.

“Dengan kerjasama MAF, AEON Rider mampu meningkatkan keupayaan kami untuk menjalankan beberapa program bersama yayasan tersebut yang memerlukan perkhidmatan penghantaran,” katanya.

Beliau berkata, mana-mana individu yang berminat untuk menjadi sebahagian daripada keluarga AEON Rider boleh memohon kepada syarikat berkenaan mulai sekarang.

Projek AEON Rider menawarkan gaji kasar sebanyak RM1,200 bagi tempoh setahun dengan tambahan caj penghantaran.

Pekerja yang menunjukkan prestasi kerja yang baik akan diberi hak milik kekal bagi motosikal berkenaan termasuk menjadi pekerja tetap AEON Malaysia. – Bernama

See author's posts


AS sekat beberapa barangan import dari China

WASHINGTON: Amerika Syarikat (AS) pada Isnin mengenakan sekatan import ke atas beberapa barangan tertentu dari wilayah Xinjiang, China, lapor Agensi Anadolu.

Sekatan itu dikenakan kerana AS mendakwa barangan itu dihasilkan menggunakan buruh paksa di kem pendidikan semula Uyghur, Beijing.

Barang-barang itu temasuk kapas, alat ganti komputer, pakaian dan produk penjagaan rambut, menurut Kastam dan Perlindungan Sempadan (CBP) AS.

“Tindakan itu menggambarkan DHS menentang aktiviti buruh paksa yang tidak sah dan tidak berperikemanusiaan,” kata Pemangku Timbalan Setiausaha Jabatan Keselamatan Dalam Negeri (DHS) Ken Cuccinelli (gambar) dalam satu kenyataan.

Mulai sekarang, CBP akan merampas mana-mana barang berkenaan jika didapati berada di pasaran AS.

Setiausaha Negara Mike Pompeo berkata sekatan itu “menunjukkan dunia membantah pelanggaran hak asasi manusia” China “terhadap kaum Uighur dan minoriti Muslim lain di Xinjiang.

Pada Julai, AS menyenarai hitam pegawai kerajaan China serta sebuah organisasi separa tentera kerana didakwa mempunyai kaitan dengan kekerasan terhadap kumpulan Turki Muslim di Beijing.

Wilayah Xinjiang didiami kira-kira 10 juta etnik Uyghur.

Kumpulan itu mewakili sekitar 45 peratus populasi Xinjiang, sejak sekian lama menuduh pihak berkuasa China melakukan diskriminasi budaya, agama dan ekonomi.

China dilaporkan sewenang-wenang menahan kebanyakan etnik Uyghur di kem pendidikan semula, tetapi Beijing menafikan tuduhan itu dengan menyatakan kem berkenaan menawarkan pendidikan dan latihan sukarela untuk memerangi ekstremisme.- Bernama

See author's posts


Pulang ke kota, jangan takut kompaun

PUTRAJAYA: Mana-mana pihak yang sudah pulang ke kampung sempena cuti perayaan, dinasihatkan untuk tidak takut dengan kompaun dan tindakan undang-undang, dan mereka perlu pulang ke kota untuk menyambung tugasan serta pekerjaan, seperti biasa.

Menteri Kanan (Kluster Keselamatan) Datuk Seri Ismail Sabri Yaakob berkata, mereka perlu pulang atau berdepan risiko hilang pekerjaan, hanya kerana takut dikenakan kompaun.

“Kalau lolos dahulu, mereka cekap. Tetapi ketika balik tidak dapat lolos, mereka akan diambil tindakan polis. Jadi, bayar sahajalah kompaun. Jangan sampai tidak pulang. Jangan sebab takutkan dikompaun, tidak balik dan akhirnya hilang pekerjaan,” katanya dalam sidang media harian semalam.

Ismail Sabri berkata, kerajaan tidak menghalang mereka untuk kembali pulang bekerja, tetapi tindakan yang bakal dikenakan terpulang kepada polis, memandangkan sekatan jalan raya akan terus dikekalkan.

Tegasnya juga, tiada istilah polis berkeras dalam mengelurkan kompaun kepada pesalah Perintah Kawalan Pergerakan Bersyarat (PKPB) sewaktu menyambut perayaan, kerana amaran telah acapkali dikeluarkan sebelum ini.

“Ketua Pengarah Kesihatan dan saya sendiri telah banyak kali mengingatkan dan menasihatkan orang ramai, pentingnya mematuhi PKPB atau berdepan tindakan.

“Polis tidak berkeras kerana jumlah yang dikenakan kompaun terlalu kecil, berbanding jumlah rakyat Malaysia. Jadi polis akan terus bertegas dalam melaksanakan undang-undang,” katanya.

Ketua Pengarah Perkhidmatan Awam Datuk Mohd Khairul Adib Abd Rahman dilaporkan sebagai berkata, penjawat awam boleh dikenakan tindakan tatatertib jika tidak kembali bekerja selepas Aidilfitri, kerana terperangkap di kampung, akibat melanggar larangan rentas negeri dalam tempoh PKPB.

Dalam pada itu, mengulas mengenai isu seorang pemandu bas wanita di Singapura yang kematian suaminya, Ismail Sabri berkata, kerajaan tidak pernah menghalang mana-mana pihak untuk menguruskan kes kecemasan, termasuk pengebumian.

Namun tegasnya, ia harus dilakukan dalam prosedur operasi standard (SOP) yang ketat, seperti jumlah individu yang menghadiri upacara pengebumian.

“Individu tersebut boleh melawat upacara pengebumian dengan syarat memakai sut peralatan perlindungan diri (PPE) dan hanya boleh merentas negara hanya selama tiga jam, dengan diiringi pegawai kesihatan,” tambahnya. – BERNAMA

See author's posts


JAPEN Saratok lancar kempen perangi wabak Covid-19

ADI SAFARMAN

SARATOK: Jabatan Penerangan Malaysia (JAPEN) Daerah Saratok terus melancarkan kempen memerangi wabak
Covid-19 dengan memberi ‘penerangan’ di sekitar Kabong bagi mengekalkan daerah
tersebut kekal selamat sebagai zon hijau.

Hebahan awam yang dilakukan oleh JaPen
terus berkumandang di setiap kawasan yang dilalui bagi memberi peringatan
kepada orang ramai tentang pelaksanaan Perintah Kawalan Pergerakan (PKP) yang
kini telah memasuki fasa ketiga.

Semasa hebahan awam dikumandangkan
penduduk diperingatkan tentang hukuman yang bakal dihadapi orang ramai jika
didapati ingkar arahan PKP.

Orang ramai terus diingatkan tentang
tempoh PKP dilanjutkan sehingga 28 April 2020 dan sepanjang tempoh itu penduduk
perlu duduk di rumah bagi memutuskan rantaian penularan virus Covid-19.

Pihak JaPen Saratok juga mengucapkan
terima kasih atas kerjasama semua penduduk dalam mematuhi PKP.

Mereka terus membuat seruan melalui
hebahan itu supaya semua penduduk bersama-sama bersatu dalam menangani
penularan wabak ini demi kebaikan semua.

Pegawai Penerangan Daerah Saratok,
Florence Sebastian Unting, memaklumkan selain pendekatan secara hebahan suara
melalui corong pembesar suara pihak petugas JAPEN Saratok turut menampal
poster di beberapa lokasi strategik yang memaparkan beberapa perkara tentang
bahaya Covid-19 dan juga cara pencegahan daripada terkena jangkitan wabak
tersebut.

See author's posts


Mick Schumacher catat podium pertama

ANAK kepada pemandu Formula Satu legenda Michael Schumacher, Mick Schumacher merekodkan kemenangan pertama di litar Monza, Itali dalam Kejuaraan Formula 2 Eropah musim ini.

Pelumba Jerman berusia 21 tahun itu menamatkan pelumbaan 3.185 saat di hadapan pelumba Itali, Luca Ghiotto dengan Dane Christian Lundgaard di tempat ketiga.

kemanangan itu merupakan penamat podium keempat berturut-turut Schumacher, dan ketujuh musim ini, mengangkatnya ke ranking ketiga dalam kedudukan pemandu dengan 131 mata.

Pelumba Rusia, Robert Shwartzman, yang berada di kedudukan kelapan, dan Briton Callum Ilott, di kedudukan keenam, terpaksa berkongsi kedudukan pendahulu pemandu perlumbaan selepas terikat dengan 134 mata.

Schumacher melangar tembok ketika sesi kelayakan pada jumaat lalu memberitahu dia mempunyai pasukan teknikal dan mekanik dari Prema Racing Itali yang membantunya untuk memperoleh kejayaan itu.“Ia malam yang panjang untuk mereka (mekanik).

“Mereka bertahan sehingga jam 2 pagi semalam dan berusaha untuk menyiapkan kereta bagi perlumbaan hari berikutnya.Mereka melakukannya dengan penuh dedikasi, jadi saya sangat bangga dengan mereka,” katanya.

Schumacher yang juga merupakan anatara barisan pemandu muda Ferrari turut dikaitkan dengan perpindahan ke Haas atau Alfa Romeo, dua pasukan Formula 1 yang menggunakan jentera Ferrari, seawal tahun depanSchumacher merupakan Juara Formula 3 Eropah pada tahun 2018 dan ke-12 musim lalu sebelum mengorak langkah naik ke Formula 2, memenangi satu perlumbaan. AFP

See author's posts


Jangan ‘mengeluh’ perangi Covid-19

GENEVA: Ketua Pengarah Pertubuhan Kesihatan Sedunia (WHO), Tedros Adhanom Ghebreyesus  menyeru agar semua pihak supaya terus berusaha memerangi Covid-19 walaupun sudah letih menangani pandemik itu.

Bercakap pada perhimpunan tahunan utama WHO, semalam, beliau memberi amaran bahawa virus berkenaan ‘masih belum penat’.

Pada masa sama, beliau mengalu-alukan kemenangan Joe Biden pada Pilihan Raya Presiden Amerika Syarikat (AS) sambil menyuarakan harapan agar ia akan membawa kepada kerjasama global yang lebih erat bagi menamatkan pandemik itu.

Tedros turut menegaskan, amat penting untuk masyarakat mengikut sains dan menolak dorongan sikap ‘pejam mata’ terhadap ancaman virus berkenaan.

“Kita mungkin sudah letih dengan Covid-19. Namun, ia tidak penat dengan kita,” katanya.

Bercakap dari lokasi kuarantin beliau selepas menjadi kontak rapat kepada individu disahkan positif Covid-19, Tedros mengingatkan bahawa virus berkenaan menyerang atas kesempatan terbuka akibat kelemahan.

“Ia menyerang mereka yang lemah dari segi kesihatan. Namun, virus itu juga menyerang atas kelemahan lain: ketidaksaksamaan, perpecahan, penafian, pemikiran angan-angan dan ketidakpedulian yang disengajakan.

“Kita tidak boleh berunding dengannya mahupun bersikap menutup mata dan berharap ia akan hilang.

“Ia tidak mengendahkan retorik politik atau teori konspirasi. Satu-satunya harapan kita ialah sains, langkah penyelesaian dan solidariti,” katanya.

Mengulas lanjut, Tedros berkata, pandemik itu sekali gus meningkatkan kesedaran mengenai perlunya masyarakat dunia kembali memberi penekanan terhadap kecenderungan ‘matlamat bersama’ yang telah terhakis sejak beberapa tahun kebelakangan ini.

“Bersama semangat itu, kami mengucapkan tahniah kepada Presiden dipilih, Joe Biden, dan Naib Presiden dipilih, Kamala Harris. Kami menunggu untuk bekerjasama rapat dengan pentadbiran mereka,” katanya.

Sebelum ini, Biden membayangkan isyarat bahawa pentadbirannya akan menarik balik keputusan Donald Trump untuk mengeluarkan AS – negara penyumbang dana utama secara tradisinya – daripada WHO.

“Kita perlu memikirkan semula kepemimpinan yang dibina atas kepercayaan dan akauntabiliti antara satu sama lain, untuk menamatkan pandemik terbabit serta menangani ketidaksaksamaan asas yang menjadi punca kepada banyak masalah di dunia,” kata Tedros. – AFP

See author's posts


Israel gempur Hamas

BANDAR GAZA: Pesawat perang Israel melakukan serangan udara terhadap kedudukan kumpulan penentang Palestin Hamas di Semenanjung Gaza pada Selasa, menurut tentera Israel, lapor Agensi Anadolu.

Serangan udara itu mengenai terowong yang didakwa milik Hamas, ciap jurucakap tentera Israel Avichay Adraee di Twitter.

Serangan itu dilakukan sebagai membalas tembakan roket dari Gaza, tambah Adraee.

Menurut saksi, tanah pertanian di sebelah timur kota Deir al-Balah di tengah Gaza disasarkan dengan sekurang-kurangnya tiga peluru berpandu.

Tiada maklumat korban dilaporkan setakat ini.

Tentera Israel sering melakukan serangan udara di kawasan sempadan sebagai tindak balas ke atas serangan yang didakwa mereka dilancarkan dari Gaza.

Sementara itu, di Khartom Ketua Pendakwa Mahkamah Jenayah Antarabangsa (ICC) Fatou Bensouda pada Selasa berkata mahkamah akan menghantar lebih ramai penyiasat ke Sudan untuk menyiasat mengenai kekejaman di wilayah Darfur semasa pemerintahan bekas presiden Omar Al-Bashir.

Bercakap pada sidang media di Khartoum, Bensouda berkata pihak berkuasa Sudan sudah menyatakan komitmen untuk bekerjasama sepenuhnya dengan ICC, lapor Agensi Anadolu.

Katanya, delegasi ICC telah berada di Khartoum sejak Sabtu dan akan berada di sana sehingga Selasa, membincangkan kemungkinan untuk menghadapkan Bashir di sebuah mahkamah hibrid yang diwujudkan antara Sudan dan ICC.

Al-Bashir dan dua pegawai kanan Sudan lain dikehendaki oleh ICC kerana tuduhan melakukan jenayah perang terhadap kemanusiaan dan pembunuhan beramai-ramai di wilayah Darfur.

Bekas presiden yang memerintah Sudan sejak 1989, digulingkan tentera pada April 2019 selepas tunjuk perasaan besar-besaran menentang pemerintahannya tercetus.

Pada Disember, beliau dijatuhi hukuman dua tahun penjara kerana rasuah selain menghadapi tuduhan merosakkan perlembagaan semasa kudeta tentera 1989 yang dipimpinnya.

Pada Februari, kerajaan peralihan Sudan bersetuju untuk menyerahkan Al-Bashir kepada ICC.-Bernama

See author's posts


250 penghuni rumah panjang sertai kursus CEOP 2020

MARUDI : Seramai 250 peserta dari rumah panjang sekitar Poyut dan Lubok Nibong menyertai kursus “Community Extension Outreach Programme ” ( CEOP) 2020 anjuran Jabatan Pertanian Bahagian Miri di Rh. Michael Selangkor, Sg. Brit Marudi.

Program tersebut dirasmikan Timbalan Speaker Dewan Undangan Negeri Sarawak merangkap Ahli Dewan Undangan Negeri Mulu Dato Gerawat Gala.

Gerawat menegaskan dengan adanya kursus ini maka ia dapat meningkatkan pengeluaran produk-produk pertanian dan meningkatkan ekonomi petani.

Gerawat menambah kata Kerajaan Sarawak pimpinan Ketua Menteri Datuk Patinggi Abang Johari Tun Openg mahu negeri ini menjadi pengekspot pengeluaran pertanian dan bahan-bahan makanan menjelang tahun 2030.

Menurut Gerawat kini Sarawak sudah mula mengekspot 20 ton ikan tilapia sebulan ke Negara Singapura.

Tegasnya kawasan Poyut dan Lubok Nibong boleh dijadikan pusat pengeluaran durian  nanas dan terung jika petani-petani di kawasan ini mempergiatkan lagi usaha mereka dalam sektor pertanian.

Dalam pada itu sebanyak 12,430 benih pokok durian Musang King dan Black Thorn diagihkan kepada 1,243 penerima yang masing-masing menerima 10 benih pokok berkenaan di Poyut  dan Lubok Nibong.

Katanya pusat pengumpulan dan pemprosesan akan dibangunkan di sini jika hasil durian dan pertanian dari Poyut dan Lubok Nibong meningkat.

“ Ini terpulang kepada penduduk Poyut dan Lubok Nibong untuk mengusahakan pertanian mereka untuk meningkatkan pengeluaran produk pertanian,” tambah Gerawat.

Menyentuh perkembangan politik, Gerawat menegaskan bahawa beliau sudah berkhidmat untuk rakyat di kawasan Mulu selama empat tahun.

Katanya beliau sanggup meneruskan kariernya dalam bidang politik jika ada sokongan kuat dari rakyat di kawasan Mulu.

“Beri saya lesen untuk terus berkhidmat untuk lima tahun lagi dan saya ingin meneruskan khidmat saya kepada rakyat di kawasan Mulu,” Katanya.

Beliau minta rakyat di kawasannya untuk terus memberi sokongan kepada Gabungan Parti Sarawak (GPS) kerana perjuangannya untuk membantu rakyat dan membangunkan DUN Mulu belum lagi selesai.

Katanya rakyat perlu memilih GPS, kerajaan yang memerintah kerana GPS mengutamakan rakyat Sarawak dan menunaikan janji kepada rakyat.

Menurut Gerawat kerjaan GPS masih banyak lagi perancangan untuk membangunkan kawasan Mulu seperti projek jalan, perkhidmatan elektrik, perkhidmatan telefon dan akses  internet dan banyak lagi.

Turut hadir pada majlis tersebut,  Pegawai Pertanian Bahagian Miri Jackson Nanta, Pemangku Timbalan Residen Miri, Rose Edward, Pegawai Pentadbir Kanan Reagan, Pejabat Daerah Marudi, Pegawai Penyelidik Pertanian Kawasan Utara, Dr Maklin, Penguasa Pertanian daerah Marudi, Sema Lait, Pemanca Randie Bundan, TR Michael Selangkor, Penghulu Hilary Tawan lain-lain.

See author's posts


Zulhelmi dinobat juara

ZULHELMI Hijazi muncul juara bagi kategori remaja lelaki dalam Pertandingan Memanah Dinamik yang diadakan di Sekolah Kebangsaan (SK) Agama Sibu, pada Ahad.

Naib johan pula disandang oleh Muhd Arif Akmal manakala tempat ketiga dimenangi oleh Aniq Shahmi Bahrin.

Bagi kategori remaja perempuan pula menyaksikan juara dimenangi oleh Alia Eryna Ayesha, Alia Aina Syakira (naib johan) dan Nur Erina Aisya (ketiga).

Sementara itu, bagi kategori lelaki dewasa, Abdul Hamed Narawi telah dinobat sebagai johan.

Tempat kedua dan ketiga masing-masing disandang oleh Abdul Khalil Salehin dan Mohd Taufik Mohd Ibrahim.

Bagi kategori wanita pula, Rachel Mowe dinobat sebagai johan, diikuti Hasmah Walie sebagai naib johan dan tempat ketiga dimenangi oleh Hurul Ain.

Seramai 70 peserta termasuk peserta remaja dan cilik mengambil bahagian dalam pertandingan yang diadakan selama dua hari ini.

Pertandingan ini merupakan anjuran bersama Dewan Undangan Negeri (DUN) Nangka, Sekolah Menengah Kebangsaan (SMK) Lanang, SMK Agama, SK Agama dan Jabatan Penerangan Sibu.

Majlis penyampaian hadiah kepada para pemenang disempurnakan oleh Ketua Penganjur Pertandingan Mohamad Suharto Onnai.

See author's posts


Banyak adat lama kaum Melanau tidak lagi diamalkan

A.J DAMIEN

SIBU: Banyak adat dan amalan lama dalam masyarakat Melanau di negeri ini tidak lagi dipraktikkan.

Ketua Seksyen Penyelidikan Etnik Melanau, Majlis Adat Istiadat Sarawak (MAIS), Dr. Anthony Valentine Laiseh berkata, ini berlaku apabila kedatangan agama Islam dan Kristian.

“Dengan itu, kebanyakan adat dan amalan lama sudah tidak lagi dipraktikkan malah ada yang telah hilang ditelan masa.

“Namun terdapat beberapa amalan dan peraturan yang masih lagi relevan dan boleh dijadikan alternatif kepada undang-undang sivil sedia ada,” katanya.

Beliau berkata demikian ketika berucap merasmikan bengkel Adat Melanau untuk ahli Persatuan Melanau Sibu (PMS) di sini, baru-baru ini.

Bengkel dua hari itu dianjurkan Majlis Agama Islam Sarawak (MAIS) dengan kerjasama PMS.

Beliau menyarankan supaya ahli PMS terus memelihara adat resam kaum Melanau.

Katanya, MAIS kini dalam proses akhir untuk mewartakan Ordinan Keluarga Melanau yang merangkumi peraturan dan adat pertunangan, perkahwinan, kematian termasuk hal-hal melibatkan pengambilan anak angkat dan pembahagian harta berdasarkan kepercayaan dan amalan kaum tersebut.

“Dengan ada kefahaman mengenai adat resam kaum sendiri, akan dapat menyatupadukan masyarakat Melanau tanpa mengira anutan agama,” katanya.

Bengkel itu turut memberi penerangan mengenai sistem pendaftaran perkahwinan dalam talian atau Native Marriages Electronic System (NAMES) di samping penerangan mengenai adat resam perkahwinan serta kematian kaum Melanau.

Seramai 30 peserta menghadiri bengkel itu, diketuai Pengerusi PMS, Abdul Karim Keparawi. Antara penceramah MAIS yang hadir ialah John Ling Tira, Nicholas Jok dan Robinson Benedict Mugok.

See author's posts


Ahmad Johnie cuba bakat bakar pulut panggang

DARO: Calon Gabungan Parti Sarawak (GPS) bagi kerusi Parlimen P.207 Igan, Ahmad Johnie Zawawi mencuba bakat memanggang pulut panggang, antara hidangan kegemaran beliau.

Beliau sempat berbuat demikian ketika kempen merata tempat ke beberapa kampung di daerah Matu  dan Daro.

Pagi tadi, Ahmad Johnie menyertai program gotong-royong membersoh kawasan perkuburan Islam di Kampung Bawang, Matu.

See author's posts


Liverpool belasah Rangers, Salah catat rekod hatrick terpantas

GLASGOW: Jurgen Klopp berkata ‘mood’ baik di sekitar Liverpool sudah meningkat selepas Mohamed Salah masuk dari bangku simpanan untuk mencipta hatrik terpantas dalam sejarah Liga Juara-Juara apabila membelasah Rangers 7-1 di Ibrox awal pagi tadi.

Skuad Reds hanya menang empat daripada 11 perlawanan awal mereka musim ini dan ketinggalan buat kali kelapan dalam kempen kali ini apabila Scott Arfield meledak buat Glasgow pada awal permainan.

Namun Rangers disekolahkan ketika mereka kembali ke Liga Juara-Juara buat pertama kali dalam 12 tahun apabila menyamai catatan rekod kekalahan terbesar di Eropah pada babak kedua.

Gergasi dari Glasgow kekal tanpa sebarang mata dan melepaskan 16 gol dalam empat perlawanan.

“Babak pertama dan setengah jam pertama seperti siang dan malam,” kata pengurus Rangers, Giovanni van Bronckhorst. “Saya tidak boleh menerangkannya.

“Persembahan ini bukanlah cara kami mahu mewakili kelab.”

Dua gol Roberto Firmino pada kedua-dua babak menukar perlawanan sebelum pemain Brazil itu mengumpan buat Darwin Nunez seterusnya membunuh terus perlawanan.

Klopp meletakkan Salah, Thiago Alcantara dan Diogo Jota di bangku simpanan bagi menghadapi pertemuan dengan Manchester City dalam Liga Perdana Ahad ini.

Namun mereka dibawa masuk pada suku keempat dan Salah tidak melepaskan peluang memusnahkan pertahanan lemah Rangers.

Tiga gol penyerang Mesir itu hadir hanya dalam tempoh enam minit 12 saat untuk mengatasi rekod lama dipegang Bafetimbi Gomis ketika Lyon menang 7-1 mengatasi Dinamo Zagreb pada 2011.

Ia memang mengubah perasaan, dan ia bagus,” kata Klopp. “Kita semua tahu apa yang akan berlaku pada Ahad. Ia akan menjadikan ia berbeza, tapi lebih baik ia berlaku dengan perasaan seperti malam ini.

“Apabila kami bermain dengan potensi penuh kami, kami adalah pasukan bola sepak yang bagus. Itulah yang kami tunjukkan malam ini.”

Harvey Elliott melengkapkan senarai penjaring pada malam mengecewakan buat Rangers yang hanya sebulan lalu mara ke final Liga Europa.

Keputusan seri di Amsterdam sudah cukup buat Liverpool untuk mara ke kelompok 16 terakhir apabila mereka berdepan Ajax dalam tempoh dua minggu. – AFP

See author's posts


Kerajaan kekalkan pelaksanaan SWN 5G

SIDANG MEDIA… Menteri Komunikasi dan Multimedia Tan Sri Annuar Musa (kanan) dan Menteri Kewangan Tengku Datuk Seri Zafrul Tengku Abdul Aziz pada sidang media bersama berhubung pelaksanaan 5G Digital Nasional Berhad di Kementerian Kewangan, semalam. • Foto BERNAMA

KUALA LUMPUR: Butiran mengenai pengeluaran khas simpanan persaraan Kumpulan Wang Simpanan Pekerja (KWSP) sehingga RM10,000 yang diumumkan Perdana Menteri Datuk Seri Ismail Sabri Yaakob semalam akan diperincikan oleh KWSP dalam masa terdekat.

Menteri Kewangan, Tengku Datuk Seri Zafrul Tengku Abdul Aziz dalam satu kenyataan berkata, KWSP juga akan mengumumkan langkah-langkah yang perlu bagi menangani isu dana persaraan ahlinya yang telah berkurangan.

Perdana Menteri dalam satu sidang media khas semalam berkata, kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik Covid-19.

Ismail Sabri berkata, walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Beliau, bagaimanapun merayu kepada pencarum supaya mengekalkan simpanan mereka kecuali keadaan benar-benar mendesak dan berharap mereka membuat pertimbangan sewajarnya sebelum melakukan pengeluaran.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik itu melanda negara dua tahun lepas.

Tiga program pengeluaran khas KWSP itu merupakan pengeluaran prapersaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik Covid-19 semasa Perintah Kawalan Pergerakan (PKP).

Dalam kenyataan berasingan, KWSP berkata, tatkala negara sedang membangunkan semula ekonomi dan lebih ramai rakyat kembali bekerja, ia berpendapat bahawa pengeluaran kali ini adalah yang terakhir di bawah inisiatif pengeluaran khas.

“KWSP ingin menekankan sekali lagi kebimbangannya mengenai kecukupan simpanan persaraan ahli dan berharap ini akan membawa ke arah pembinaan semula simpanan persaraan dan pembaharuan sistem keselamatan sosial negara,” kata dana pencen itu.

– Bernama

See author's posts


PMI pembuatan Malaysia susut

KUALA LUMPUR: Indeks Pengurus Pembelian (PMI) Pembuatan Malaysia IHS Markit, susut kepada 48.9 pada Januari 2021 berbanding 49.1 bagi Disember 2020.

PMI keseluruhan IHS Markit adalah petunjuk tunggal komposit membabitkan prestasi sektor pembuatan.

Menurut IHS Markit, perniagaan turut memberi isyarat bahawa pemulihan sektor pembuatan Malaysia terjejas pada awal 2021 berikutan peningkatan ketara kes Covid-19 selain sekatan lebih ketat dalam usaha membendung penularan virus tersebut.

“Kedua-dua aspek output dan tempahan baharu berkurangan pada Januari yang dijejaskan oleh penularan pandemik manakala jualan eksport turut kehilangan momentum apabila beberapa pasaran luaran turut menyaksikan peningkatan semula kes jangkitan.

“Sekatan pergerakan di peringkat antarabangsa yang bertujuan mengekang penularan Covid-19 sebaliknya memberi impak ketara terhadap rantaian bekalan apabila pihak pengeluar melaporkan kesukaran mendapatkan sumber serta menerima input,” katanya dalam kenyataan semalam.

Firma penyelidikan itu berkata, kedua-dua paras pengeluaran dan tempahan baharu telah berkurangan pada Januari walaupun tidak ketara sepertimana dicatatkan pada Disember lepas.

Kalangan pengeluar Malaysia juga merekodkan tunggakan kerja lebih stabil sebagaimana dipaparkan menerusi tempoh tinjauan terbaharu selepas mengalami penyusutan selama 28 bulan, sekali gus menunjukkan bahawa tekanan lebih membabitkan kapasiti sedia ada.

“Bagaimanapun, ada bukti menunjukkan bahawa tekanan tambahan itu disebabkan oleh kekurangan tenaga kerja bagi memenuhi tempahan akibat pandemik tersebut. Malah, ada firma yang menunjukkan paras pekerjaan merosot sedikit pada Januari selepas mencecah hampir stabil pada Disember tahun lepas.

“Walaupun pelaksanaan sekatan pergerakan baharu di serata dunia dan menyebabkan bekalan tertangguh, kalangan pengeluar sebaliknya kekal yakin bahawa output akan meningkat dalam tempoh 12 bulan akan datang dengan harapan pandemik ini akan berakhir dan dapat memulihkan pasaran luaran serta domestik,” katanya.

Sementara itu, IHS Markit turut mengumumkan bahawa PMI bagi ASEAN mencatat 51.4 pada Januari 2021 iaitu meningkat daripada 50.8 pada Disember 2020 yang memaparkan pemulihan sektor pembuatan serantau sejak Mei 2018.

“Penyumbang utama pemulihan kukuh itu adalah pengembangan pantas membabitkan pembuatan serta jumlah tempahan baharu.

“Output juga meningkat pada kadar paling pantas dalam tempoh dua setengah tahun manakala peningkatan kerja-kerja baharu juga terpantas sejak Julai 2014,” katanya. – Bernama

See author's posts


Serena Williams tarik diri

SERENA Williams mengalami satu lagi tamparan dalam usaha merebut gelaran Grand Slam ke-24 ketika pemain dari Amerika Syarikat itu menarik diri daripada Terbuka Perancis disebabkan kecederaan Achilles, sementara juara 12 kali, Rafael Nadal dan pilihan utama wanita, Simona Halep mara ke pusingan ketiga.

Williams, 39, pemenang tiga kali di Roland Garros, menarik diri menjelang perlawanan pusingan kedua menentang Tsvetana Pironkova dengan alasan kecederaan yang mendorongnya untuk tidak menyertai acara memanas badan di Roma.

Kecederaan itu mungkin bermakna dia akan terlepas baki saingan 2020, meninggalkan Terbuka Australia 2021 sebagai peluangnya seterusnya untuk menyamai rekod utama sepanjang masa Margaret Court.

Nadal kelihatan berada dalam keadaan tidak prestasi yang menyenangkan ketika dia mengejar 20 gelaran utama Roger Federer dengan kemenangan hebat ke atas Mackenzie McDonald dari Amerika yang menduduki ranking ke-236 dunia.

Pemain dari Sepanyol itu mengetepikan McDonald 6-1, 6-0, 6-3 dan akan bertemu Stefano Travaglia dari Itali untuk mendapat tempat dalam pusingan 16 pemain terakhir.

Pemain pilihan utama wanita dan juara 2018, Simona Halep menewaskan rakan senegaranya, Irina-Camelia Begu 6-3, 6-4 untuk melebarkan rentak kemenangan terbaiknya kepada 16 perlawanan.

Namun, lawannya yang seterusnya adalah pilihan ke-25 dari Amerika, Amanda Anisimova, pemain remaja yang mengetepikan Halep dengan straight set di peringkat suku akhir tahun lalu.

Juara Terbuka AS, Dominic Thiem melangkah ke pusingan ketiga dengan kemenangan 6-1, 6-3, 7-6 (8/6) ke atas pemain kelayakan dari Amerika, Jack Sock, menyelamatkan tiga mata penamat untuk mengesahkan kemenangan.

Pilihan ketiga dari Austria itu akan bermain pemain dari Norway, Casper Ruud untuk tempat di peringkat 16 pemain terakhir. – AFP

See author's posts